text:
Liyoba kuphi ithuna lemoto yakhoComment on this story
SAPHINDA saqhamuka isidingo sokuthi sicindezele ama hazard ethu kwazise nakhu sesishayile isikhathi sokuthi sincele ulwazi ngezezimoto ngesikhathi sidedela labo mahlala bejahile ukuthi badlule bangaze basicefezele ngezimfengwane zabo.
Akwenzeki yini ngizihambela ngo-R614 ngikhuphukela eBhamshela ngas’Ozwathini, ngizithole sekufanele ngibekezelele umkhehlekhehle we-Toyota Cressida yakudala ngama 1980. Lo mdodovu wexhegu noma isalukazi semoto sitotoba ngalo mgwaqo nje siphethe abagibeli abayisikhombisa uma sengibala nomshayeli, bonke bakhokhile ukuze bafike eBhamshela ngayo lensimbi endala.
Eminyakeni embalwa eyedlule umnyango wezokuthutha uqale uhlelo lokuqeda izingqoshi nezikorokoro emgwaqeni ngoba zisolwa ngokuba amathuna ahamba ngamasondo. Lokhu kuphinde kwalekelela kakhulu ekunciphiseni izimoto ezikhafula isisi esingcolisa umoya kulezo ezithutha umphakathi.
Kanti-ke uma kuyimoto encane esiguge ngendlela engabekezeleleki emgwaqeni iphucwa igunya lokuba semgwaqeni kuxetshulwe ne-disc layo. Lokhu kusuke sekuthumela umyalezo wokuthi isiyoze izalele izinkukhu ekhaya, noma uyicwiye udayise lokho okusengadayiseka noma uyidayisele abama-scrapyard.
Kodwa ngesinye isikhathi uma abomthetho bebona ukuthi ukuyixebula idisc kuphela akuyisusi ingozi, bayayithatha bayigcine bathi yilande ngojibha ozoyigqogqosha ukuze ingalinge ibeke amasonjwana ayo emgwaqeni womphakathi.
Ngike ngathi ngibuka uhlelo lwezezimoto iTop Gear ku-TV ngezwa ukuthi kwamanye amazwe kuwukwephula umthetho ukushayela imoto endala kakhulu emgwaqeni ngaphandle uma usuyilondoloze njengomhlobiso ohamba imibukiso kuphela. Cabanga nje sewuphucwa usigedlemba wakho uyophonswa emshinini ogaya insimbi njengalokhu okwenzeka emakhumbini amadala. Mhlawumbe lomshini wokuwasha owuthenge ngesonto eledlule wakhiwe ngezinsimbi zaleya ngqoshi owawuyigibela usafunda amabanga aphansi useyingane.
Sengiyafisa ukwazi ukuthi uma unganikwa ithuba lokuvalelisa ngendlela ehloniphekile emotweni yakho esithatha uhambo lokugcina ungafisa kube njani, ungayenzela umcimbi ofuze lowaya wamhlazane ifika kuwe okokuqala ngqa noma ungafisa ingagaywa ihlale egcekeni izalele izinkukhu?
Hhayi-ke ngesikhathi sisacabanga ngezimoto zethu ezingomakade ebona, sivumeleni sivale ama-hazard ethu sibuyele emgwaqeni ebheke eMoses Mabhida eThekwini emgubhweni we-Top Gear sizesihlangane sisaphephile nangesonto elizayo kuyo lengosi yezezimoto. Yimi owenu.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


c: text/html

text:
Kuboshwe ophethe amaphekula e-DRC
2013-02-11 16:25
Bukavu - Amaphoyisa aseDemocratic Republic of Congo asebophe ubhongoza eqenjini lamavukelambuso esifundazweni iSouth Kivu, kusho esinye sezikhulu esifundazweni.
UGustave Bagayamukwe Tadji, oyinhloko ye-Union of
Revolutionary Forces of Congo (UFRC), uboshwe ngeSonto, ngesikhathi etheleka esiqhingini i-Uvira, kusho isikhulu uDesire
Kyakwima.
UBagayamukwe wakhuluma ngenyanga eyedlule, ememezela ukusungulwa kwe-UFRC, ethi inhloso yayo ukuqumba phansi umbuso kaMengameli uJoseph Kabila.
UKabila ube sezintanjeni kusukela ngo-2001.
UKyakwima uthi uBagayamukwe uzodluliselwa enhlokodolobha iKinshasa.
Ngemuva kokusungulwa kweqembu likaBagayamukwe, bahambisa incwadi kwabezindaba ze-AFP bethi iqembu lifuna kuyiwe okhethweni ngokushesha, kuze kuzobuyiswa uzinzo kwezombusazwe.
Isitatimende se-UFRC saqhubeka sathi bafuna uhulumeni akumise ukuthunyelwa kwamasosha akwamanye amazwe, ngenhloso yokuzoqapha emngceleni ophakathi kwe-DRC neRwanda.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).

robotstxt: allowed

filter: keep


text:
Usethola izinsongo olaxaze i-IFPComment on this story
MLUNGISI GUMEDE
OBENGUMHOLI we-IFP ehostela KwaMashu ohlubukele kwi-NFP ngoMsombuluko uMnuz Zwelithini “Fuhluza” Khumalo kuthiwa useqome ukuya ekubhaceni ngemuva kokuthola izinsongo.
Lo mholi obeyisishoshovu se-IFP kuleli hostela uphoqelekile ukuthi ashiye ikhaya lakhe eNanda ngemuva kokuhamba ehostela wayobhaca endaweni engeke idalulwe ngenhloso yokumvikela.
Engxoxweni neSolezwe izolo, uKhumalo uthe impilo yakhe ibisivele isengcupheni ngoba ubesezakhele izitha eziningi eqenjini.
“Ngihlale ngithola izinsongo ezivela kubantu engingabazi bengisabisa ngokuthi ngizofa, manje ngiyabona ukuthi impilo yami ayisaphephile,” usho kanje.
UKhumalo uthe uhlale ewabikela amaphoyisa ngelezi zinsongo.
“Baningi abantu asebebulewe ehostela KwaMashu iningi labo ebeliwabikela amaphoyisa ngesimo sempilo yabo,” usho kanje.
UKhumalo uthe naye useke wahlaselwa kodwa wasinda.
Uthe ngaphambi kokuthi ajoyine i-NFP kunabalandeli be-IFP abamtshele emehlweni ukuthi akasadingeki kuleli hostela wabe esekhetha ukuzinza eNanda.
Leli phephandaba lithole ukuthi uKhumalo bekunabaholi abathile ehostela akade engahoshelani kahle nabo nokuholele ekutheni ashaywe ngesithende igama lakhe lingaphakanyiswa kwelalabo abebezomela iqembu okhethweni lokuchibiyela.
Kuthiwa uSihlalo we-IFP kuleli hostela uMnuz Mbhasobheni Biyela nguyena ophakamise amagama abantu ababili abazomela iqembu okhethweni lokuchibiyela nokuyinto engazange yehle kahle kuKhumalo.
“Abalandeli beqembu bafunziwe ukuthi kumele bavotele bani abazange banikezwe ithuba lokuthi bazikhethele bona umuntu abamfunayo,” kusho uKhumalo, wengeza ngokuthi kodwa akazange ahanjiswe ukuthi akanikwanga ithuba lokuthi angenele isikhundla sobukhansela.
Uthe ubengeke ekwazi ukubekezelela izinhlamba nokuhlukunyezwa abekuthola kozakwabo eNkatheni.
Umholi we-IFP esifundeni iTheku uMnuz Mdu Nkosi, uthe ukuhamba kukaKhumalo ngeke kuze kube nomthelela otheni.
UNkosi uthe bamfisela inhlanhla uKhumalo ekhaya lakhe elisha. Amaphoyisa asaphenya ngezinsongo zokusatshiswa kukaKhumalo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
IZim ifuna uwobungani neBafana
2013-02-18 14:03
Johannesburg - IBafana Bafana isimenywe ukuba idlale neZimbabwe ngo-Ephreli 18 emdlalweni wobungani ozoba seHarare.
Inhlangano eyengamele ibhola eZimbabwe, iZimbabwe Football Association (ZIFA) inethemba lokuthi iSAFA izosamukelo isimemo somdlalo, okuhloswe ngawo ukugubha iminyaka engu-33 leliya lizwe lathola inkululeko.
“Manje akusafani nakuqala lapho khona amaqembu adlala kuPremiership ebencintisana ngendebe eyayaziwa nge-Independence Trophy, sizomema iqembu langaphandle elizodlala nama-Warriors,” kusho isikhulu esiphezulu se-ZIFA sitshela iThe Standard.
“Iningizimu Afrika yilona zwe esilimemile.”
Iqembu iBafana kanye neZimbabwe ngenyanga ezayo azodlala imidlalo yokuhlungela eyendebe yomhlaba ka-2014.
IZimbabwe, ehlule iBotswana ngo 2-1 muva nje kowobungani eHarare, izodlala neGibhithe, kuthi iBafana yona idlale neCentral African Republic.
Uma umdlalo wobungani phakathi kwalamaqembu womabili usuqinisekisiwe, umqeqeshi weBafana uGordon Igesund uzothola ithuba lokuhlola abadlali bakhe ngaphambi kowokuhlungwa.
Kodwa okwamanje akukacaci noma lo mdlalo uzoba khona noma cha.
“Okwamanje okukho okusezinhlelweni zethu okusho ukuthi sizoba nawo umdlalo neZimbabwe,” kusho umqondisi wezokuxhumana kwi-SAFA, uDominic Chimhavi, etshela iKickOff.com.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Abane ethubeni lokuqeqeshwa yiManchester UnitedComment on this story
BAZOHLOMULA ngengqayizivele yethuba lokuqeqeshwa yiManchester United abadlali abane baKwaZulu-Natal. Leli qembu elingelinye lahamba phambili emhlabeni lizovakashela eNingizimu Afrika.
I-United izogadulisana naMaZulu ngoJulayi 18 emdlalweni weMTN Football Invitational eMoses Mabhida Stadium, eThekwini nokuyingxenye yokugubha iminyaka engu-80 uSuthu lwaba khona. Nokho akubona kuphela abadlali bamaqembu womabili abazothokozela le ndumezulu yomdlalo njengoba i-United izophinde icobelele ngolwazi olunzulu lwebhola kubadlali abane abaneminyaka ephakathi kuka-14 no-17 (amantombazane amabili nabafana ababili) ezinkundleni zemidlalo eKing Zwelithini Stadium, eMlazi ngoJulayi 19 emncintiswaneni owaziwa ngele-Manchester United Soccer School.
Leli thuba lizotholwa ngabazophumelela kulo mncintiswano oqala namuhla nalapho kufanele umfundi agcwalise imininingwane yakhe ukuze azibeke ethubeni.
Ngaphandle komthetho oqinile weminyaka, kufanele kube ngabantu abasalidlala ibhola futhi kungabi ngabadlalela AmaZulu. Ngaphezu kwalokho kufanele bazihlinzeke ngezinto zokuhamba nezinto zokudlala.
Abazophumelela bazochitha isikhathi nethimba labaqeqeshi beManchester eliholwa wuqweqwe lomqeqeshi uSir Alex Ferguson becijwa ngezindlela leli qembu elibhubhisa ngayo amaqembu ku-English Premiership. IManchester ingelinye lamaqembu ahamba phambili ngokukhiqiza abadlali okubalwa nesethenjwa seReal Madrid uChristiano Ronaldo noWayne Rooney abafika besebancane e-Old Trafford. Lokhu kuqeqeshwa kuhlelwe ngendlela yokuthi umdlali akujabulele nokwenza kungene kalula engqondweni futhi kumgqugquzele. Ngaphezu kwalokho kuzogxilwa endleleni yokuziphatha.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Alenziwe isiikumbuzo igquma laseMakikana -Seoka
2012-11-23 14:04
Rustenburg - Igquma laseMarikana la kwadutshulelwa khona abavukuzi abangu-34 mhlaka-16 Agasti, bedutshulwa ngamaphoyisa, kumele lenziwe indawo yesikhumbuzo, kusho umengameli weSA Council of
Churches umbhishobhi uJohannes Seoka.
Ngesikhathi ephetha ubufakazi bakhe ngaphambi kweKhomishana kaFarlam, umbhishobhi uSeoka ucele ikhomishana ukuthi yenze isiphakamiso sokuthi leli gquma ekwabulawelwa kulo abavukuzi lenziwe indawo yesikhumbuzo.
"Ngokwesiko labantu base-Afrika, kunenkolelo yokuthi le ndawo isiyindawo eyehlukile kuna le eyabe iyiyo phambili. Baningi kakhulu abantu abashonela kuyo, kunemiphefumulo ekusakholakala ukuthi ikhona kule ndawo," kusho uSeoka.
"Uma lokhu kuphumelela kuyoba yingxenye yokuthoba abanxeba alaba abalahlekelwa ngabathandiweyo babo. Inhlekelele yaseMarikana kumele idale izisombululo zokwenza iNingizimu Afrika izwe elingcono."
USeoka ube esecela ukuthi ikhomishana izothe kukhunjulwe abantu abangu-44 abashona eMarikana.
"Angikhumbuli ukuthi sake sabahlonipha laba abashona, ngiyacela siphakame sigebise amakhanda sithi ukubakhumbula," esho.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Avelile enkantolo amaphoyisa mbumbulu
2013-02-12 07:44
Johannesburg - Avele eNkantolo yeMantshi yaseMidrand amadoda ayisihlanu asolwa ngokuba ngongqondongqondo ezigamekweni eziningi zokuzenza amaphoyisa kaMasipala waseGoli.
Lesi sigejana sibhekene namacala okuphatha izibhamu, ukuzenza amaphoyisa nokwakha itulo lokuphanga, kusho uLieutenant Colonel Lungelo Dlamini.
Icala libe selihlehliselwa uFebhuwari 18.
Abasolwa bazogqunywa esitokisini ngemuva kokuboshwa ngoLwesihlanu behlela ukuphanga iloli.
“Amaphoyisa athola umfaniswano ongavunyelwe nezibhamu," esho.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Banengcindezi ongqongqoshe nezikhulu - Motlanthe
2012-11-16 14:03
Pretoria - Bunengcindezi ubudlelwano babanye abasebenzi bakahulumeni nezimiso zabo zezombusazwe, kusho iPhini likaMengameli wezwe uKgalema Motlanthe, ngoLwesihlanu.
"Ukuxhumana okukhona phakathi kwezisebenzi zikahulumeni nezimiso zezombusazwe, yinto entsha embusweni wentando yeningi eNingizimu Afrika," kusho uMotlanthe ekhuluma e-University of Pretoria.
"Ngezinye izikhathi lokhu kufaka ingcindezi kongqongqoshe kanjalo nabaqondisi eminyangweni kahulumeni. Ukushoda kwamakhono kuphinde kube nomthelela ekungaqhutshweni ngendlela komsebenzi."
UMotlanthe ubekhuluma emhlanganweni wesihlanu obizwa nge-5th Annual School
of Public Management and Administration, ePitoli.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Kubhikishwe ngaphandle kweNersa eThekwini
2013-01-17 12:02
Durban - Abantu ababalelwa kwabangaphezu kwekhulu bayigxobe kancane lapho bekubanjelwe khona isithangami sokulalelwa kwezimvo zabantu yiNational Energy Regulator of South Africa, mayelana nokuthi u-Eskom ufunekunyuswe amanani kagesi ngo-16% eThekwini ngoLwesine.
Lesi sixuku seWentworth Development Forum besiphethe izingqwembe ezibhalwe ukuthi "akumiswe u-Eskom ekunyuseni amanani kagesi".
Ezinye bezithi: "kujeziswa abampofu ngokuhluleka ukuhlela izinto kuka-Eskom" nezithi "kungani uhulumeni engaphefumuli ngalokhu?"
UJoseph Harker, ohlala eWentworth, uthe uhola impesheni kodwa kudingeka ukuthi akhokhe u-R800 kagesi njalo ngenyanga.
UHarker uthe impela kuzoba nzima ukukhokhela ugesi uma kungukuthi uyaqhubeka nokunyuka ngo-16% kule minyaka emihlanu ezayo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Ngizobhekana neBoko Haram - Jonathan
2012-06-26 07:20
Abuja - UMengameli waseNigeria uGoodluck Jonathan ufunge wagomela ngokulusukumela udaba lokuhlasela ngokungenamkhawulo kwenhlangano yezihonga, iBoko Haram.
“Amagwala ayizitha zentando yeningi nokuphumelela kweze ayaqhubeka nokuhlasela abantu abangenacala," esho.
IBoko Haram, neyiqembu lamaphekulazikhuni neligcwele kakhulu amaSulumane, isibulale amakhulu abantu kusukela maphakathi no-2009.
“Lokhu kuyangikhathaza kakhulu mina njengomholi wezwe, yikho-ke nje ngithi ngeke ngiphumule kuze kube ngibhekana ngqo nale nkinga."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Kuboshwe iphoyisa likamasipala ngokubulala
2012-12-31 12:29
Johannesburg - Sekuboshwe iphoyisa likaMasipala waseGoli ngezinsolo zokudubula libulale intombi yalo nowesilisa eSoweto ngoMsombuluko.
Kusolakala ukuthi leli phoyisa elineminyaka engu-30 lisebenzise isibhamu somsebenzi ukuthumba owesifazane, kusho okhulumela amaphoyisa kamasipala uSenior Superintendent Wayne Minnaar.
Phambilini umama wentombi, nomngani wesilisa, banikele endlini yephoyisa eBramfischerville, eSoweto, okuyilapho kuqubuke khona ingxabano kwase kudutshulwa laba ababili.
Umfanyana oneminyaka emihlanu ubudala, ohlala kamakhelwane, udubuleke emlenzeni.
Iphoyisa liboshwe ekuseni ngoMsimbuluko laphucwa umfaniswani womsebenzi, ibheji kanye nesibhamu.
Kulindeleke ukuba livele eNkantolo yeMantshi ePitoli ngoLwesithathu ngamacala okubulala nelokuzama ukubulala.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kushone 34 kuhlaselwa eSyria
2013-01-14 12:07
Damascus - Izishoshovu zaseSyria zithi ukuhlasela kukahulumeni eDamascus sekubulale cishe abantu abangu-34, kuhlanganisa izingane eziyisikhombisa.
Izingqapheli zamalungelo abantu zithe ngoMsombuluko kushone abantu abangu-19, kuhlanganisa izingane eziyisikhombisa, bebulawa amabhanoyi ezempi kahulumeni esifundeni saseGhouta ngeSonto.
Abanye abalimalile abakwamanye amadolobha nezigodi ezingaphandle kwenhlokodolobha.
Izingqapheli zithe isehlakalo sokubhomba sangeSonto singesinye sezinkulu ukwenzeka eSyria selokhu kwaqala izinxushunxushu ezinyangeni ezingu-22 ezedlule.
Zithe kubulawe amavukelambuso ayishumi kulokhu kuhlasela.
- Landela
IzindabaNews24 kuTwitter
- Sapa - AFP


text:
Ugcwele amathafa obulale intombi eKZN
2011-11-30 16:49
Durban - Isagcwele izinkalo indoda yaseMatikwe ngaseNanda exhokoxhe intombi yayo ngebhodlela likabhiya entanyeni iyiphindelela yaze yafa ngeSonto ntambama kubo kwentombi, kubika iphephandaba iSolezwe.
Umndeni wakwaMngadi, kubo kaJabu Mngadi, 31, oshonile egwazwa yisoka lakhe leminyaka, ukhala ngokuthi isoka belingukhandashisa obehlale ehlukumeza umufi futhi enesikhwele esesabekayo.
USibusiso Mngadi, umzala kaJabu, uthe isoka likamzala wakhe, ulibone emshadweni wakwaZulu endaweni lihlezi nezinsizwa kuphuzwa ngaphambi kokuyogila imikhuba ekhaya.
"Ufike wahlala eduze kwami yaze yathi enye insizwa ebesihleli nayo lapha kwaZulu yini azoziminyanisa eduze kwami ikhona enye indawo kodwa wathi ufuna ukuhlala eduze kwami.
"Bekungathi kukhona abefuna ukukusho kodwa wagcina engabanga naso isibindi sokukukhuluma. Akuphelanga ngisho imizuzu eyishumi ehleli, ube esethi lacu ngaphandle kokuvalelisa wahamba. Ngalesi sikhathi uJabu bese kunesikhashana ehambile emshadweni esesekhaya," kusho uMngadi.
Okhulumela amaphoyisa esifundazweni, uCaptain Thulani Zwane, uthe amaphoyisa aphenya icala lokubulalala kanti umsolwa akakaboshwa.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- News24


text:
Kushone 8 kugujwa uDiwali eNdiya
2012-11-13 12:01
New Delhi - Ukuqhuma nokuqubuka komlilo okwenzeke endlini esenyakatho neNdiya kubulale abantu abayisishiyagalombili, kuhlanganisa abayisithupha bomndeni owodwa ngesikhathi kuqhunyiswa amakhilikithi kugujwa uDiwali, kubike abezindaba.
Lesi sigameko senzeke edolobheni iYaqoobpur esifundeni sasePradesh, kusho iPress Trust of India News Agency, icaphuna iphini lesikhulu u-Ashok Kumar Singh.
Kuzwakale ukuqhuma okukhulu ngemuva kokuba amakhilikithi, ebambe umlilo, kwashona abayisishagalombili khona lapho kwalimala abayishumi nambili, kuqhuba umbiko.
khilikithi wenziwa ngokungemthetho njengoba kuza uDiwali, okungumcimbi wokukhanya lapho amaNdiya ewubungaza khona ngokuqhumisa wona.
NgoSepthemba ifemu enkulu eningizimu yeNdiya eyenza ukhilikithi yasha kwafa abantu abangu-38.
- Landela
IzindabaNews24 kuTwitter
- Sapa - AFP


text:
WASHINGTON DC— Iziphathamandla zecele leMDC elikhokhelwa nguMnu. Morgan Tsvangirai kwele South Africa zithi sezidlela evalweni kulandela ukunyamalala komunye wabo, uMnu. Edias Chirape. UChirape utshiye umkake labantwana ababili ngoCvulo weviki edluleyo esithi uya emavinkilini kodwa kazange aphenduke.
Iziphathamandla zebandla lakhe ziye emapholisini lasezindlini ezigciniwa khona izidumbu kodwa ngitsho ukuthi atholakale u Chirape, osekubangele ukwesabela ukuthi amapholisa ensitha aweZimbabwe engabe engene kwele South Africa.
UBishop Paul Verryn oweSonto ye Central Methodist Church uthi uthole incwadi yebulunjini evela ku Chirape engakanyamalali etshengisa ukuthi uyesabela impilo yakhe. Omunye osebenza lo Chirape, njalo enguMngane wakhe, uMnu. Brendon Nyoni, uthi balobufakazi bokuthi uChirape engabe ethunjwe ngamapholisa ensitha.


text:
Usuku lwesine uMandela esesibhedlela
2012-12-11 10:31
Johannesburg - Usalokhu elalisiwe esibhedlela owabe enguMengameli wezwe uNelson Mandela, kanti kubonakale amasosha ayisishiyagalombili ehlola izimoto ezihambela isibhedlela i-1
Military Hospital, ekulaliswe kuso utata.
Amasosha ahlola zonke izimoto ezingena esibhedlela, izimoto ezihamba abezindaba zijikisiwe, zanqatshelwa ukuthi zingene.
Abezindaba babonakale bemi buqamama nendawo ekukanise kuyo amasosha.
NgeSonto ekuseni, uMengameli wezwe uJacob Zuma uhambele uMandela esibhedlela wathi umfice esesimweni esigculisayo kwathi ngoMsombuluko uNgqongqoshe woMnyango wezokuVikela uNosiviwe Mapisa-Nqakula wakhuluma nabezindaba,
ngaphandle kwesibheslela soMbutho, ethi uMadiba uqhuba kangcono.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
I-AU yeseka imizamo ngeMali
2012-11-14 10:03
Ouagadougou - I-African Union isilwamukele uhlelo lokungenelela kwamasosha ngenhloso yokubuyisela izwe laseMali esimweni esejwayelekile, engxenyeni esenyakatho, ephethwe ngamavukelambuso amaSulumane.
Amazwe ase-Afrika nawangaphandle kwayo azwakalise ukukhathazeka kwawo ngesenzo esiqhubekayo sokudliwa kwengxenye yaseMali esenyakatho ngenhloso yokuba kuhlale kuyo ngokunethezeka amaqembu adlelana ne-al-Qaeda kanye nawezigilamkhuba.
Abaholi bamazwe angu-15- e-Economic Community of West African States (Ecowas) baba nomhlangano ngeSonto e-Abuja, bavumelena ngokuthumela amasosha angu-3 300 ukuze ayothatha leya ndawo esenyakatho neMali, eyadliwa kusukela ngo-Ephreli.
NgoLwesibili, i-African Union (AU) ikwamukele lokhu kungenelela.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- AFP


text:
Oshayasibhamu babulale 9 ePakistan
2012-09-13 13:31
Quetta - Kushone abantu abayisishiyagalolunye ngesikhathi ashayasibhamu abebehamba ngesithuthuthu benethisa ngenhlamvu esifundazweni esisePakistan, iBaluchistan, kusho izikhulu ngoLwesine.
Iqulu lamadoda amane noma amahlanu agasele endaweni lapho kwakhiwa khona umgwaqo edolobheni iDasht, avulela ngenhlamvu, kusho isikhulu u-Irfan Shah etshela abe-AFP.
"Labo shayasibhamu babe sebeyabaleka," esho.
Owamaphoyisa uMohammad Ismail ukuqinisekisile lokhu.
- Landela
IzindabaNews24 kuTwitter
- Sapa - AFP


text:
Imali yenze waqoka iDowns uManqeleComment on this story
MINENHLE MKHIZE noLUNGILE MAJOKA
UHEHWE ngetshe lemali waqoma iMamelodi Sundowns u-Edward “hlokoloza” Manqele osayine inkontileka yeminyaka emithathu naleli qembu eselidonse isigwebo seminyaka emine ngaphandle kwezicoco.
Lokhu kuhlaluke ngesikhathi ekhuluma neSolezwe izolo ntambama.
“Angazi ukuthi ngingayichaza kanjani indlela engizizwa ngayo, empeleni ngijabule kakhulu ngokujoyina iSundowns. Okungenze ngakhetha yona wukuthi babeke into engcono kuneKaizer Chiefs etafuleni. Ngisayine inkontileka yeminyaka emithathu,” kusho uManqele ngamafuphi.
Imibiko engaqinisekisiwe iveze ukuthi iChiefs ibimthembisa u-R70 000 lo mdlali ngenyanga, iSundowns yathi izomnika isamba esiphindwe kabili kulesi. Lo mgadli ugile izimanga ngesizini yakhe yokuqala ku-Absa Premiership ehlohla amagoli angu-11 kuFree State Stars.
Lokhu kumenze waqokwa kuBafana Bafana ngesikhathi isidlala umdlalo wobungani neSenegal eMoses Mabhida Stadium, ngoFebhuwari. KuBafana Bes’tayela uzobanga ijezi noKatlego Mphela, Nyasha Mushekwi noRichard Henyakane.
UManqele usejoyine uThamsanqa “General” Sangweni kubadlali asebesayiniswe yiSundowns ukulungiselela isizini entsha. Ukusayinisa abadlali abasezingeni eliphezulu kwamaqembu amakhulu akungatshazwa ukuthi kuzobajabulisa abalandeli bebhola ikakhulazi abeChiefs neSundowns abazohlangana koweMTN 8 ngo-Agasti.
Ngakolunye uhlangothi ujike umqondo sekufanele asayine umgadli we-Orlando Pirates uBongani Ndulula obese kuvunyelwene ngokuthi uzogijima kuLamontville Golden Arrows ngesizini ezayo.
Imenenja yalo mdlali uTim Sukazi utshele leli phephandaba emasontweni adlule ukuthi uNdulula uvumelene ngenkontileka yeminyaka emithathu ne-Arrows kodwa gwiqiqi, umdlali akasayingeni eyokuzodlalela leli qembu laseThekwini.
Ebuzwa ngalokhu uSukazi uveze ukuthi umdlali ushintshe umqondo.
“Amaqembu naye umdlali kwavunyelwena ngokuthi uzosayina iminyaka emithathu kodwa kuthe sekufanele umdlali asayine washintsha. Ngeke asolwe ngalokho ngoba kuyilungelo lakhe. Yebo, okwamanje usengumdlali we-Orlando Pirates,” kusho uSukazi izolo.
Ngesikhathi kuvela izindaba zokuthi uNdulula uya ku-Arrows bekunemibiko yokuthi usohlwini lwabadlali abazodedelwa yiPirates.
USukazi uphinde wazwakalisa ukukhathazeka ngakubize “ngokumpintshela umdlali ekhoneni” okwenziwa yiSundowns okuthiwa iqhinqe eLimpopo ekhaya lomdlali weBloemfontein Celtic u-Eric Mathoho njengoba esemaholidini.
“Angiyithandi indlela abaqhuba ngayo, engikwaziyo wukuthi iCeltic neChiefs basakhuluma. Ngizozama ukuthi umdlali asayine lapho ethanda khona,” kusho uSukazi.
Kuvela ukuthi izikhulu zeSundowns ziyomnunusela ngayo imali uMathoho nomndeni wakhe.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kuboshwe owaseLiberia ngelokuqolaComment on this story
BAWINILE NGCOBO
ZIMKHALELE owesifazane waseLiberia osolwa ngokuqola owesifazane waseMpangeni u-R12 000 ehlangene nesoka lakhe, bemthembisa ukuthi kunezimpahla ezisemkhunjini echwebeni laseThekwini a abafuna ukuzilanda bese beyamkhokhela.
Lo wesifazane uboshwe ngoLwesibili ntambama eWimpy maphakathi neTheku ngesikhathi benesoka lakhe sebezolanda u-R80 000 kulo wesifazane ngoba bethi imali ababeyithathile incane sekufuneka enye.
Umsolwa wesilisa ukwazile ukubaleka emuva kokuthi ethathe isikhwama ebesigcwele amaphepha, abezitshela ukuthi sinemali.
Lo wesifazane oqoliwe ongathandanga ukudalulwa uthe uqale wahlangana nomsolwa wesilisa eya emhlanganweni eSouth Beach.
“Wangibingelela wathi ucela ukukhuluma nami, ngathi ngijahile. Wabe esebona ngifake irosali wathi naye uyikholwa usuka eSudan kuyaliwa, benodadewabo beqile bagibela umkhumbi osechwebeni eThekwini,” kuchaza lo wesifazane.
Uthe lo msolwa ube esethatha inamba yakhe.
“Ubeselokhu efona nje kwaze kwathi ngoJulayi 19 wafona ngathi akeze eMpangeni. Wafika wangibekela udaba lwakhe lokuthi kunezimpahla zabo ezikulo mkhumbi abafika ngawo manje badinga u- R12 000 ukuthi bayozilanda. Uma engabanika bazomkhokhela ngoba banemali emkhunjini futhi banezimpahla eziningi,” kuchaza lo wesifazane.
Uthe ngakusasa weza eThekwini esephethe le mali wahlangana nalaba bobabili bagcina beye ngasechwebeni, uma sekufanele behle lo wesilisa wathi abasale uzohamba yedwa.
“Kwadlula isikhathi eside engabuyi, wafona wathi asiye eSpringfield ngoba lezi zimpahla zikwenye ikhonteyna ekhona. Kwathi sesikhona wabuya nesutukesi elilodwa wathi akakwazi ukuthola ezinye izimpahla ngoba kufuneka enye imali kwakungashiwo u-R12 000 kodwa u-12 dollars okusho ukuthi badinga u-R80 000 ngaphezulu,” kuchaza lo wesifazane.
Uthe waqala lapho ukusola ukuthi kukhona okushaya amanzi wabe esexhumana namaphoyisa ngoLwesibili bacushelwa umgoga, kwaboshwa owesifazane, owesilisa wakwazi ukubaleka.
UCaptain Khephu Ndlovu wamaphoyisa eThekwini uthe lo wesifazane ubekwe icala lokweba esebenzisa amanga, uzovela eNkantolo namuhla.
Amaphoyisa asathungatha umsolwa wesilisa.
Khonamanjalo kuboshwe owesilisa oneminyaka engu-27 ngoLwesibili ntambama emuva kokuhlwitha abantu abebekhipha imali emshinini waseCapitec amakhadi abo asemabhange maphakathi nedolobha. UNdlovu uthe lo msolwa ubanjwe emuva kokuthi uphiko lweCrime Prevention eDurban Central lulandele umkhondo wakhe.
“Ngesikhathi eboshwa kutholwe amakhadi evile ku-20 asemabhange nama-credit cards. Uzovela enkantolo kusasa (namuhla),” kusho uNdlovu.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kushone 2 kuhlaselwa eNigeria
2013-01-31 14:02
Kano - Oshayasibhamu abakade behlome ngeziqhumane, bahlasele isiteshi samaphoyisa edolobheni iKano, eNigeria, kwashona iphoyisa elilodwa nomunye umuntu.
"Kushone abantu ababili abahlanganisa nephoyisa. Akukazeki okwamanje noma lona oshonile ubeyingxenye yabahlaseli yini," kusho okhulumela amaphoyisa aseKano eMagaji Majia.
UMajia uthi abahlaseli bagasele esiteshini samaphoyisa bafike bavulela ngenhlamvu bebhekise emaphoyiseni, babe sebejikijela iziqhumane, kwalimala ingxenye ethile yesiteshi.
UMajia akaphumelanga obala ngabahlaseli, egwema nokuqinisekisa ukuthi bangabeqembu lamaphekula iBoko Haram, okumanje isolwa ngezehlakalo eziningi zokuhlasela osekwedlule nemiphefumulo yabantu abalinganiselwa ku-3 000.
Lokhu kuhlasela kuza ngemuva kosuku olulodwa umphathi weBoko Haram ememezele ukuthi bazobeka phansi izikhali.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Isiteleka siphazamise ukuholelwa kwabesibonelelo
2012-12-04 10:04
Johannesburg - Kuphazamisekile ukuholelwa kwabantu abathola isibonekelo sikahulumeni e-Eastern Cape, ngesikhathi onogada benkampani iFidelity, bengena esitelekeni esingagunyaziwe, kusho umbiko ngoLwesibili.
AbakwaFidelity basebenza ukuthutha imali, ngoMsombuluko abasebenzi babeke phansi amathuluzi bangena esitelekeni sokwenyuselwa amaholo.
Lesi siteleka siphazamise ukuholelwa kwabantu e-East London naseQueenstown.
Ngokombiko weDispatch Online, bathi abantu baze baholelwa ngemuva kokufika kwemali, ilethwa ngabanye abantu abaqashwe yinkampani.
Abasebenzi batshele abezindaba bathi bangene esitelekeni ngoba ziyagqoza izingxoxo zokwenyuselwa amaholo eziphakathi komqashi nabakwaCommission
for Conciliation, Mediation and Arbitration.
Isikhulu kwaFidelity Security Group uWahl Bartman ukuqinisekisile ukuteleka kwabasebenzi wathi inkampani ithole abantu abayitoho abazoqhuba umsebenzi okwesikhashana.
UBartman uthe isiteleka asikho emthethweni.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Umfundisi uzovela ngelokudlwengula
2013-02-27 12:02
Johannesburg - Umfundisi wase Judah African Revival Mission Church eKya Sand, kulindeleke ukuba avele eNkantolo yeMantshi eKrugersdorp ngoLwesithathu ngecala lokudlwengula intombazane,13, kusho umbiko.
I-The Star ibike ukuthi umfundisi, 32, usolwa ngokulutha intombazane ngenhloso yokulala nayo phakathi kuka-Okthoba noDisemba ngonyaka odlule, waqamba amanga wathi kuyo uyagula kodwa uma engalala nayo angalapheka.
Waboshwa ngoJanuwari kanti ubesagcinwe khona ejele, ngokusho kombiko.
Umama wentombazane utshele iphephandaba ukuthi umphakathi udinwe ugane unwabu waphinde wathi umndeni ubumethemba umfundisi ngoba ubekholwa futhi ejwayele ukubavakashela.
Umama wabona umyalezo ocingweni lwentombazane ngesikhathi efuna ukulusebenzisa.
Ngokombiko, umyalezo wawududuza intombazane ngoba yayizwa ubuhlungu.
"Indodakazi yami yangitshela ukuthi lo mkhuba wenzeka izikhathi ezinhlanu," kusho umama etshela iphephandaba.
"Wayeyitshela ukuthi uyayithanda futhi ibalulekile...ngesikhathi lokhu kwenzeka okokuqala wayitshela ukuthi uyeza uzolala nayo ngoba uyagula."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Iphoyisa lizibulale nonkosikazi walo
2011-05-30 10:20
Durban - Abaseshi base-KZN bayaphenya emuva kokubulawa kowesifazane, 35, nokusolakala ukuthi ubulawe umyeni wakhe oyiphoyisa noqede wabhekisa isibhamu ngakuyena wazibulala, kubika isiteshi somsakazo i-East Coast Radio.
Kukholakala ukuthi uThembelihle Zulu noColonel Ntokozo Zulu babe nengxabano emzini wabo oseWybank ngasePinetown izolo.
Kusolakala ukuthi uNtokozo, 41, ube esekhipha isibhamu sakhe somsebenzi wadubula wabulala unkosikazi wakhe.
Kukholakala ukuthi ube esebhekisa isibhamu ngakuyena wazibulala.
Okhulumela amaphoyisa uKaputeni Thulani Zwane uthi bobabili bebedubuleke ekhanda kanti bashonele khona endaweni yesehlakalo.
"Amaphoyisa avule icala lokubulala. Akuboshwanga muntu."
- News24


text:
Uphethiloli uzonyuka ngo-41c
2013-02-01 14:02
Cape Town - UMnyango wezokuMbiwa phansi naMandla umemezele ukuthi izonyuka intengo kaphethiloli ngesonto elizayo, ngokusho kombiko wakamuva.
Uphethiloli uzonyuka ngo-41 cents ilitha kuthi udizili wona unyuke ngo-17.8
cents ilitha, kusukela ngoLwesithathu, nokunguFebhuwari 6.
Intengo kaphethiloli nokunye ishintsha njalo ngoLwesithathu wokuqala enyangeni, nokuyisinqumo esihambisana nentengo kawoyela emazweni omhlaba.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Finance24


text:
Kuzovulwa amakolishi othisha
2013-01-24 14:08
Johannesburg - Zise mome izinhlelo zokuthi kubuyiswe amakolishi afundisa ubuthisela, nekubhekeke ukuthi aqale ukusebenza ngonyaka ozayo, kusho uNgqongqoshe woMnyango wezeMfundo emazingeni aPhakeme uBlade Nzimande.
Ekhuluma esidlweni sasekuseni ebesihlelwe yiephephandaba iNew Age, eGoli, uNzimande uthe kuzovulwa iNdebele
College Campus, eSiyabuswa, eMpumalanga.
Ikolishi lizosebenzisana ne-University of Johannesburg, ngemuva kwalokhu kuzovulwa amanye amakolishi amathathu KwaZulu-Natal, iseLimpopo nase-Eastern Cape.
"Phakathi kuka-1994 no-2000, uhulumeni wavala amakolishi afundisa ubuthishela, wawahlanganisa nezinye izikhungo. Inhloso yalokhu kwabe kungukulinganisa imfundo eyabe ingalingani ngenxa yezinhlelo zikahulumeni wobandlululo."
UNzimande uthi ngonyaka ka-2012, uMnyango waqaphela ukuthi baningi abantu ababhalisela ukwenza izifundo zobuthishela.
Uthi balinganiselwa ku-38 000 abafundi ababhalisa ngo-2009, kwathi ngo-2010 kwabhalisa abangaphezu kuka-41 000.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Bazofakwa ehlazweni abakhohlakeleComment on this story
INTATHELI YESOLEZWE
ABASEBENZI bakahulumeni abathinteka emacaleni enkohlakalo bazongena ehlazweni lokuthi amagama abo anekelwe izwe ngokuba adluliselwe emithonjeni yabezindaba.
Lokhu kushiwo nguNgqongqoshe wezobuLungiswa, uMnuz Jeff Radebe (osesithombeni), ngesikhathi ekhuluma nezintatheli izolo, ePitoli.
Uthe ezinsukwini ezizayo bazomemezela amagama abantu ikakhulukazi labo abalahlwe ngamacala enkohlakalo futhi kwamiswa ama-akhawunti abo asemabhange.
Abanye balaba abazobhalwa emaphepheni noma bamemezelwe emisakazweni yilabo asebedlelwe ngisho impahla nemizi ukuthi kubuyiswe imali abayeba ngenkohlakalo.
URadebe uthe lokhu kwenziwa ngenhloso yokuthi izwe libazi abantu ababolile bakuleli.
Uthe njengamanje bamatasa babheka ukuthi lokhu bazokwenza kanjani abasebenzi boMnyango nokuthi yimiphi imithombo yabezindaba ezosetshenziswa.
Ebuzwa ukuthi ngeke yini ukukhipha amagama abantu abalahlwe ngamacala enkohlakalo emaphephandeni kudale ukuthi athathelwe izinyathelo zomthetho, uRadebe uthe ngeke ngoba vele abantu abazonekelwa izwe kabasafihliwe uma sebelahlwe ngamacala.
Uthe bafuna ukuthi abantu abalahlwe ngamacala bangagcini nje ngokuhlazeka ezinkantolo kodwa nabantu mababazi ukuthi baze baboshwe nje babedla imali yabo yentela.
Phambilini uRadebe uthe ithimba elibizwa ngokuthi yi-Anti-Corruption Task Team lisebenza kahle ukulwa nenkohlakalo selokhu lasungulwa ngo-2010.
Uthe izimpahla zabantu abangu-59 zenani lika-R816million sezibanjiwe ngumbuso, cishe u-R78 million usuqoqiwe wabuyiselwa kuhulumeni.
Ngaphezu kwalokho amapulazi ayisihlanu nawo athathiwe ngumbuso kanti intengo yawo esewonke ingafinyelela ku-R74 million. Eminyakeni emithathu edlule sekuboshwe abantu abangu-237 ngamacala enkohlakalo.
Kulaba uthe abangu-32 sebelahlwe ngamacala wathi ababili bakhishwa phambili laba abanye abangu-203 basahamba amacala.
URadebe uthe isifundazwe iLimpopo sesiyaqala ukukhombisa imiphumela emihle selokhu saqashwa ngelokhozi ngabaphenyi. Uphinde wancoma indlela yokumiswa kwama-akhawunti asemabhange abasolwa.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
UDe Lille ushaqekile ngobugebengu
2012-10-11 07:53
Johannesburg - Kudutshulwe iphoyisa likaMasipala waseKapa lashona elokishini iKhayelitsha ngoLwesithathu ebusuku, kusho iMeya yaleli dolobha uPatricia de Lille, nozwakalise ukushaqeka kwakhe ngalesi sigameko.
USenior Superintendent Mpumelelo Hubert
Xakekile, 50, ubenikeza umshayeli wetekisi ithikithi ngabo-18:30 ngesikhathi edutshulwa amadoda amabili, kusho uDe Lille esitatimendeni.
UXakekile, nobese esebenzele umkhandlu isikhathi esiyiminyaka eyishumi, ushonele endaweni yesehlaakalo.
UDe Lille ube esedlulisela amazwi enduduzo emndenini nasebanganini bakaXakekile.
- Landela
IzindabaNews24 kuTwitter
- SAPA


text:
Abayizwa eyokunyusa amaholo abanikazi bamapulazi
2012-11-08 10:00
Cape Town - Abanikazi bamapulazi aseDe Doorns, eWestern Cape, bathi angeke balugobe uphondo bavume ukwenyusa amaholo abasebenzi afike ku-R150 ngosuku.
Iphephandaba iCape Times libike lathi izingxoxo ngezindaba ezithinta amaholo, zizophinda ziqale ngoLwesihlanu.
"Kunokuphakama kwemimoya kubantu basendaweni kanjalo nabasebenzi basemapulazini, bafuna ukushubisa isiteleka," kusho uTony Ehrenreich, etshela iphephandaba.
"Lokhu okuqhubekayo kungase kudale inkinga esivunweni samagilebhisi. Kungase kuqubuke nempi njengoba abasebenzi bewotha ubomvu."
Abasebenzi baqale ukuhlangana emgwaqeni uN1, kusukela ngoMsombuluko, babe nempi bashisa namapulazi kwaba khona nababoshwayo.
UNgqongqoshe woMnyango wezeMvelo uGerrit Van Rensburg enoNgqongqoshe woMnyango wezokuPhepha koMphakathi uDan Plato kanjalo noNgqongqoshe wezemiDlalo nezamaSiko u-Ivan Meyer, bathunyelwe kubabhikishi ukuzama ukuyobehlisa ulaka.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
UT’zozo ujabule ngokuba inxusaComment on this story
FANELESIBONGE BENGU
USEZOKUBA yinxusa lama-starter packs amasha akwaVodacom umculi wekwaito okulindeleke ukuthi akhiphe i-albhamu yakhe eyedwa ngemuva kokumisa ukusebenzisana kwabo njengeT’zozo & Professor.
Ngesikhathi Isolezwe limbuza uThokozani “T’zozo” Zulu nge-albhamu yakhe athi uzoyikhipha, uthe useqedile ukwenza izingoma kanti zizonke zingaphezulu kuka-16.
“Sekusele ukuthi sikhethe esizozifaka ngoba ziningi. I-albhamu yami ngifuna ifane nekhonsathi eba nomculo ohlukene ngoba ngisebenze nabaculi abehlukene okubalwa kubo iShabalala Rhythm, Shota, Sosha, Big NUZ, Thokozani Langa, Avante, AmaGroovies nabanye,” kusho uT’zozo othe abantu abayilindele ezinyangeni ezimbili ezizayo.
Lo mculi uzokuba yinxusa lama-starter packs akwaVodacom azothulwa ngokusemthethweni ngoJulayi 8 nonyaka.
Isikhulu sezokukhangisa senkampani ephakela izinkampani zamaselula kuleli ngama-starter packs, iBlue Label Telecoms, uJabu Mogale, sithe abazothenga la ma-starter packs bazothola imihlomulo eyahlukene.
UT’zozo uthe uyajabula ngokuqokwa kwakhe ukuthi abe yinxusa yalama- starter pack.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kuboshwe 69 embhikishweni eSterkspruit
2013-02-13 10:02
Johannesburg - Kulindeleke bavele enkantolo ngoLwesithathu abantu abangu-69 baseSterkspruit ababoshelwe ukudala uthuthuva emphakathini, kusho amaphoyisa ase-Eastern Cape.
UBrigadier Miranda Mills uthe abangu-37 baboshwe ngoMsombuluko, kwathi abanye abangu-32 baboshwa ngoLwesibili ngesikhathi kuqhubeka le mibhikisho.
Isimo sebuyele kwesijwayelekile manje kulandela ukujutshwa kwamaphoyisa aqapha udweshu emphakathini.
"Amaphoyisa enza imizungezo kule ndawo kanti alungele noma ngabe yini engase isuse udlame.
"UMthethosisekelo wethu uqhakambisa imibhikisho enokuthula ngakho sicela umphakathi ukuba uhambisane nomthetho, noma uzifake engozini yokuthi ulale ubaliwe."
Izakhamuzi zifuna iSterkspruit ikhishwe ngaphansi kukaMasipala waseSenqu, ibe nomasipala wayo eceleni.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kuxoshwe ungqongqoshe e-Ethopia
2012-11-29 16:33
Addis Ababa - UMholi wase-Ethiopia uHailemariam Desalegn usexoshe emsebenzini uNgqogqoshe kuKhabinethi yakhe uJunedin Sado, obhekene nezinsolo zobuphekula, kusho imibiko ngoLwesine.
Unkosikazi kaSado, ungomunye wabasolwa abangu -29 ababhekene necala lobuphekula, kulandela umbhikisho wabenkolo yamaSulumane, abasola uhulumeni ngokugxambukela ezindabeni zabo zezenkolo.
USado ushicilele incwadi ephume ephephandabeni, evikela umkakhe, waphinda wagxeka ezokushushisa ezweni.
UHailemariam uphinde wanyusa ongqongqoshe ababili wabenza amasekela akhe, lokhu kuchazwe njengophawu lwempumelelo, kusukela kwasweleka umholi obuse isikhathi eside uMeles Zenawi, owashona ngenyanga ka-Agasti.
UTedros Adhanom uqokwe njengoNgqongqoshe omusha wezangaPhandle.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Umlilo ngeke usiphazamise IsidingoComment on this story
INTATHELI YESOLEZWE
UZOQHUBEKA utshengiswe njengenjwayelo umdlalo wethelevishini Isidingo ababukeli bawo abese benovalo lokuthi ukuqoshwa kwawo kuzophazamiseka ngenxa yokusha kungqongqe istudiyo okuqoshelwa kuso lo mdlalo, odlala ku-SABC 3, ngo-7.30 ebusuku.
Izolo iziphathimandla zakwa-SABC zehlise amaphaphu ababukeli abese bezwakalise ukukhathazeka kwabo ngokusha kwalesi situdiyo esisezindlini zokusakaza zakwa-SABC.
Kulotshwe izolo kungakacaci ukuthi umonakalo uzodla le nhlangano yezokusakaza malini kodwa ngesikhathi kubikwa ngalesi sigameko kuthiwe ungaphezu kuka-R40 million.
Nembangela yomlilo wangoLwesithathu ebusuku ibingakaziwa njengoba kusaphenywa ngokuqubuka kwawo.
Izolo abakwa-SABC bathe ukuqoshwa nokubukiswa kwalo mdlalo ngeke kuphazamiseke njengoba sekunezinhlelo ezenziwe ukuqinisekisa ukuthi ukuqopha kuyaqhubeka.
Bacacise ukuthi yomithathu imidlalo ewuchungechunge yakwa-SABC, Isidingo, Generations noMuvhango iqoshwa kusasele izinyanga phambi kokuthi itshengiswe kwithelevishini futhi kusetshenziswa izitudiyo ezinhlanu ukuqopha.
“Sinezitudiyo ezinhlanu ezisetshenziselwa ukuqopha imidlalo kanti kushe esisodwa. Lokho kusho ukuthi ukudidiyelwa kwalo mdlalo kuzoqhubeka, abantu akumele bashaywe wuvalo bacabange ukuthi kuzothikamezeka ukuqoshwa nokudidiyelwa kwemidlalo ewuchungechunge abayikhonzile. Singabaphathi senza konke okusemandleni ukuqinisekisa ukuthi izinto zibuyela esimeni esejwayelekile futhi kwakhiwa kabusha ngokushesha impahla ecekelekile,” kusho uHlaudi Motsoeneng, oyi-Chief Operations Officer ebambile kwa-SABC.
Kuvele ukuthi kulindeleke inkampani edidiyela Isidingo, i-Endemol SA nabakwa-SABC kubathathe izinyanga ukubuyela esimeni esejwayelekile sokusebenza.
“Umonakalo owenzekile ulinganiselwa ezigidini zamarandi kodwa ithimba lethu eliphenyayo lizokwazi ukuveza ukuthi lo mlilo umoshe kangakanani uma sekuphothulwe uphenyo. Yilapho sizobe sesikwazi ukukhipha khona imininingwane egcwele ngalesi sigameko.”
Abakwa-SABC bathe kabangabazi ukuthi bazokwazi ukuqhubeka ukuqopha nokudidiyela njengokujwayelekile yize kushe istudiyo.
Imibiko engaqinisekisiwe iveze ukuthi umonakalo ube mkhulu kangaka ngenxa yokuthi abezicishamlilo bafike ngemuva kwamahora amathathu bebiziwe.
Akulimalanga muntu kulesi sigameko.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kugxekwe isigwebo samaphoyisa eKenya
2012-12-20 14:32
Nairobi - Inhlangano elwela amalungelo abantu igxeke isigwebo sentambo esinikezwe amaphoyisa ayisithupha aseKenya alahlwa yicala lokubulala osomatekisi yacela uhulumeni ukuba asintshe le mithetho yezwe ehambisana nalesi sigwebo.
UJustus Nyang'aya, nohola i-Amnesty International eKenya, uthe kungenzeka ukuthi la maphoyisa angabulawa njengoba lesi sigwebo singakaze sisetshenziswe kusukela ngo-1987.
"Asiseseki isigwebo sentambo, ngakho sincenga uhulumeni waseKenya ukuba usiyeke," esho.
UJaji Fred Ochieng uthe amaphoyisa asebenzisa
isihluku esingamukelekile ngesikhathi edubula abashayeli ngezinhlamvu
ezingu-61 eNairobi.
Amaphoyisa athi labo somatekisi babeyingxenye yesigejana sezigebengu esaziwa ngeMungiki.
Abazibonela kwenzeka lokhu bathi usomatekisi ngesikhathi bebulawa babengahlomile kanti futhi abazamanga ukulwisana namaphoyisa.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa-DPA


text:
Lisenkantolo iphoyisa elidubule unkosikazi walo
2012-02-22 07:30
Johannesburg - Iphoyisa livele eNkantolo yeMantshi yaseSasolburg ngezinsolo zokudubula lilimaze kabi unkosikazi walo.
UDetective Warrant Officer Amos Mlangeni, 43,
osebenzela esiteshini samaphoyisa esiseSasolburg, ubekwe icala lokuzama ukubulala, kusho i-Independent Complaints Directorate (ICD).
Leli cala lihlehliselwe uLwesithathu nalapho kuzofakwa khona isicelo sebheyili.
Okhulumela i-ICD uMoses Dlamini uthe kusolakala ukuthi uMlangeni udubule walimaza unkosikazi wakhe, uNtombizodwa,
39, emzini wabo phakathi kwamabili ngoMgqibelo.
Kuthiwa umdubule kabili ekhanda, kumanje asaziwa isizathu salokhu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Abafuni ibe semthethweni insangu - Ucwaningo
2013-02-20 16:25
Johannesburg - Abantu abathathu kwabahlanu baseNingizimu Afrika abayingeni eyokuthi umthunzi wezinkukhu wenziwe ube semthethweni, kusho ucwaningo olwenziwe ngabakwaPondering Panda ngoLwesithathu.
Umkhulumeli wenkampani uWendy Wakefield uthi ucwaningo olwenziwe phakathi kwabantu abangu-5024, abaseminyakeni esukela ku-13 iya ku34, luveze ukuthi bangu-38% kuphela abahambisana nokuthi insangu ibe semthethweni.
"Abesilisa yibona abathi ayibe semthethweni, hhayi abesifazane," kusho uWakefiled.
Baku-445% abesilisa abathi ayibe semthethweni insangu, babe ngu-32% abesifazane abahambisana nalokhu.
UWakefield uthi kumele lubhekisiswe udaba lokuphasiswa kwensangu ibe semthethweni, ikakhulu njengoba izwe libhekene nengwadla yokusetshenziswa budedengu kwezidakamizwa.
Ucwaningo lwenziwa phakathi kukaJanuwari noFebhuwari, abantu babebuzwa kusetshenziswa omakhalekhukhwini.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Imvula iphazamise ukufunda ezikoleni eziningiComment on this story
NONTUTHUKO NGUBANE noMHLENGI SHANGASE
KUME nse ukufunda nokufundisa ezikoleni eziningi KwaZulu-Natal ngenxa yemvula ebihambisana neqhwa ehlasele kulesi sifundazwe.
Izikole ezibalelwa ku-371 zivalwe thaqa izolo ngenxa yamakhaza abeshubisa umnkantsha kungafinyeleleki kuzona.
Ezikoleni ezishayeke kakhulu ngezimaphakathi nesifundazwe lapho belikhithika khona. Nesibalo sabafundi ezikoleni zaseThekwini besisincane kakhulu izolo njengoba beliyidliva usuku lonke.
Amahhovisi ezifunda aseyalelwe ukuthi akhe uhlelo lokubuyisa isikhathi esilahlekile ngenxa yesimo esibi sezulu.
Abanye abafundi izolo bebetotobela khona ezikoleni abanye bagodukiswa ngoba isimo sishubile.
Izangoma zezulu ziqagule ukuthi cishe lonke leli sonto amakhaza azobe ebuza ukuthi ungubongaki.
EMgungudlovu zingu-152 izikole eziphazamisekile, eSisonke zingu-142, oThukela zingu-77, kwezinye izifunda akukho ukuphazamiseka okube khona.
ESweetwaters, eMgungundlovu ezikoleni bekulenga ingidi ngesikhathi Isolezwe livakashele kule ndawo
Ekuseni iqhwa belilele ezintabeni zakhona nemvula ibishaya kancane usuku lonke ihamba nokukhithika okuncane.
Uthishanhloko waseMashaka Primary, uNkk Thandiwe Ndlovu, ubesele nothisha abambalwa ukuze bamukele ukudla kwezingane kwanamhlanje.
Uthe babone kungcono badedele izingane ukuze bazivikele ebungozini.
“Bekukhithika ekuseni sabona kungcono ukuba sidedele izingane emuva kokuthola ukudla ngoba bese kuvele kuphekiwe. Siphazamisekile impela ezifundweni zethu kodwa besingeke sikwazi ukugcina izingane ngaphansi kwalesi simo,” kusho uNkk Ndlovu.
Uthe kulindeleke ukuthi kufundwe namuhla uma seliphenyile kodwa uma kuphoqa futhi ukuthi zigoduke, ziyobuyiselwa emakhaya.
Abafundi baseSiyanda High, uSindiswa Mbuthu (15) noNokwanda Sibiya (14), abahlangane neSolezwe sebebuyela emakhaya bathe bekungafundeki ngenxa yamakhaza.
“Bekubanda ngendlela exakayo egumbini lokufundela. Asizange sifunde nhlobo, othisha baze basikhipha ngo-12 emini ngoba bebona ukuthi akwenzeki lutho,” kubeka laba bafundi.
Ezinye izikole zakule ndawo okuyiSweetwaters Primary, Nomusa Primary, Mountain Home, Nobanda Primary neMbubu Combined ukufunda kuphazamisekile kuzona zonke.
Abanye abafundi bebezihambela emgwaqweni, bephethe izambulela. Iningi labo beligqoke lafudumala. Abanye abazali bese bezilandela bona izingane zabo ezikoleni.
Leli sonto lizoba lifishane kubafundi ezikoleni njengoba kusasa bezogcina namhlanje ezikoleni baze babuye ngoMsombuluko kwazise kusasa kugujwa usuku lwabesifazane, ngoLwesihlanu baphiwe usuku.
Okhulumela uMnyango wezeMfundo KwaZulu-Natal, uMnuz Sihle Mlotshwa, unxuse abazali ukuthi bangaziphoqi izingane zabo ukuthi ziye esikoleni uma bebona ukuthi ngeke ziphephe ngenxa yesimo sezulu.
Uthe kwezinye izifunda ngaphandle kwezintathu ezishayeke kakhulu ukufunda nokufundisa kuyaqhubeka.
“Zonke izifunda eziphazamisekile kumele zibe nezinhlelo zokubuyisa isikhathi esichithekile ngenxa yalesi simo. Abazali ababheke kuqala ukuthi isimo sinjani ngaphambi kokuthumela izingane zabo esikoleni,” kusho uMlotshwa.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
UChansa ugcine eyishiyile iPiratesComment on this story
LUNGILE MAJOKA
KUBONAKALA ebheke eChloorkop amabombo kumgadli weFree State Stars, u-Edward Manqele, obegaqelwe yiKaizer Chiefs esihoxile ezingxoxweni.
Imenenja yeStars, uRantsie Mokoena, uthe yize umdlali eziqeqesha neqembu njengoba libuyile emaholidini kodwa ziyavuthwa izingxoxo phakathi kwabo neMamelodi Sundowns.
Uthe iSundowns iyona ekhombise okukhulu ukuzimisela ngoManqele emaqenjini osekuvele ukuthi ayamfuna.
“Siyakhuluma nabo futhi yibona abalokhu bebelesele ngokukhuluma nathi. Nokho okwamanje akukabi khona okuhlangene, sizomemezela uma sekukhona,” kusho uMokoena.
UManqele uzidonsele amehlo amaqembu athathwa njengezinkunzi kuleli okukhona kuwo ne-Orlando Pirates kulandela ukugila izimanga eshaya amagoli angu-11 ngesizini yakhe yokuqala kuPremiership ngaphansi kwesandla sikaSteve Komphela.
IStars kungenzeka ingagcini ngokulahlekelwa nguManqele kuphela njengoba noKomphela esembangweni wokuqeqesha iBafana Bafana.
UMokoena uthe akubathusi ukuthi bangalahlekelwa yilo mqeqeshi obabeke endaweni yesithupha ngesizini edlule.
“Sinazo izinhlelo zokubhekana nanoma yisiphi isimo. Ngabe siyaganga uma ngingathi asimbheki umqeqeshi kodwa ngeke sisho lutho ngaphambi kokuthi iSafa imemezele ukuthi ubani umqeqeshi weBafana.”
Ngakolunye uhlangothi iPirates imemezele ukuthi seyihlukene nomdlali wasesiswini, u-Isaac Chansa, osejoyine iqembu laseChina, iHenan Jianye FC.
Esitatimendeni esithunyelwe yiBucs ithe ibifisa ukumgcina lo mdlali owanqoba i-Africa Cup of Nations neqembu lesizwe laseZambia kodwa umdlali kade azicelela ukuhamba.
UChansa akazange akufihle ukuthi akeneme kweZimnyama njengoba beliyivela kancane ijezi ngesizini edlule.
zz Sekuqubuke indida ngoBongani Ndulula njengoba lo mdlali engabonwa kuLamontville Golden Arrows eqale ukuziqeqesha ngoLwesibili. Imenenja kaNdulula, uTim Sukazi, wadalula kwabezindaba ukuthi lo mdlali usayine ku-Arrows esuka kuPirates kodwa ezivele izolo zithi umdlali akayingeni eyokuya eThekwini. Ucingo lukaSukazi beluvaliwe izolo ngesikhathi ethintwa ukuze acacise ngokuqhubekayo.
zz ILeopards ihlola umdlali waseDR Congo uDjunga Munganga embone ngesikhathi bedlala neqembu lakhe i-St Eloi Lipopo kuCaf Confederations Cup.
Leli qembu lifuna nonozinti njengoba lifake ohlwini lwabachithwayo uPosnett Omony.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
UZuma uzonyuselwa umholo ngo-5%
2011-08-26 16:46
Johannesburg - Njengoba likhula inani leziteleka zabasebenzi abafuna ukunyuselwa amaholo kuleli, abaqashi nezinyunyana bengabhekani, uMengameli Jacob Zuma nabasebenzi bakhe bazonyusela amaholo ngo-5%, kubika isiteshi somsakazo i-East Coast Radio.
I-Independent Commission for Remuneration of Public Office Bearers iphakamise ukuthi lesi siphakamiso kumele siqale ukusebenza kubalwe kusukela ku-Ephreli.
Lokhu kuchaza ukuthi uZuma usezohola u-R2.4m ngonyaka kuthi iPhini likaMengameli lithole u-R2.2m.
Ongqongqoshe beKhabhinethi bazothola u-R1.5m, ondunankulu bathole u-R1.7m kuthi iziMeya zihole imali engaphansi kancane kuka-R1m.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- News24


text:
WASHINGTON DC— Abantu makhaza abayisithupha ezabelweni ze Matabeleland North le Masvingo babikwa sebebulewe lizulu elinengi okumangalisayo elina ezigabeni ezithile zeZimbabwe.
Abantu laba, abagoqela abantwana ababili abathethwe yimfula egcweleyo, babikwa befe eTsholotsho le Chiredzi.
Ezinye izabelo ezilezulu elinengi okumangalisayo yi Mashonaland Central, Manicaland le Mashonaland West.
Abantu be Triangle limited babikwa sebesusiwe emizini yabo ngenxa yempompoma zamanzi ezibathwalise nzima.
Endaweni ezinjenge Dombodema ePlumtree esabelweni seMatabeleland South, izakhamizi zikhala ngokuthi izulu selitshaye kwazwela.
Zithi amabele asetota ngenxa yezulu leli eliqale ukuna ngeviki ephelileyo. Bathi lina kahle nxa kukhangelwe izifuyo lamanzi okunatha.
Izulu libikwa njalo line kakhulu koBulawayo lapho okusilela khona amanzi okunatha.
Akwaziwa ukuthi amadamu alamanzi anathwa nguzulu wakoBulawayo anjenge ncema asengene amanzi anganani.


text:
Abe-ANCYL baphika i-website efuna uguquko
2012-11-09 12:02
Johannesburg - Uphiko i-ANC Youth League seluphikile ukuthi yilo abanikazi be-website iForces of Change, ethi ifuna kube noguquko eqenjini i-African National Congress.
"Njengabo bonke abanye abantu baseNingizimu Afrika, i-ANC Youth League isanda kuzwa ngale-Forces of Change, kusho umkhulumeli wophiko uKhusela Sangoni-Khawe.
"Siyi-ANC Youth League siyafuna kube khona uguquko ebuholini obuphezulu beqembu, nokho siyakuqonda ukuthi lokho kungumsebenzi ofaka phakathi zonke izinhlaka."
I-website lena yethulwe ngoLwesithathu, ibhalwe izizathu ezinhlanu eziholela ekutheni bafune uguquko eqenjini.
"Sifuna uguquko ngoba abantu baseNingizimu Afrika abamethembi uMengameli uJacob Zuma," kusho umbhalo ku-website.
"Sidinga ubuholi obuzohola ngendlela i-ANC, kube khona intuthuko noguquko olufanele kuphinde kuqhutshwe umbono nemigomo." – "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
Uzobuyela ekhaya umengameli waseMauritania
2012-11-21 07:29
Paris - UMengameli waseMauritania uMohamed Ould Abdel Aziz kulindeleke ukuba abuyele ekhaya ngempelasonto ngemuva kokuthola ukwelashwa eParis kulandela ukudutshulwa kwangenyanga edlule, bathi kwaba yiphutha.
U-Aziz, nodla ngakhezo lunye neNtshonalanga ngemizamo yokulwisana nenhlangano yamaphukulazikhuni i-al-Qaeda e-Afrika, wayiswa eFrance ngo-Okthoba 14 ngemuva kokuthi umbutho wezokuvikela udubula inhlabaluhide yakhe ngephutha.
Kodwa amahlebezi asho okunye.
Okhulumela uhulumeni, uRassoul Ould Khal, uthe u-Aziz ulindeleke ukuba atheleke ngoMgqibelo ekuseni.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Reuters


text:
UTsiko uzotholana noMandaweComment on this story
ZAKHELE XABA
KUPHELILE ukuqagela ngempi yesicoco sakuleli sewelterweight obese kunesikhathi engatholakali uphromotha wayo nosekwenze sahlala cishe unyaka wonke singaphethwe muntu.
Isolezwe lithole ukuthi uPat Molefe weRainbow Boxing Promotions (RBP) yaseGoli ugcine ezijubile ukuqhatha uTsiko Mulovhedzi waseLimpopo noBoitsepo “Gangster” Mandawe abanqobe izimpi zokuhlungela ese-SA welterweight.
Le mpi izokuba ngo-Agasti 3, eNasrec, eGoli. I-welterweight selokhu yashiywa nguChris “The Heat” Van Heerden ngoSepthemba 24 nyakenye emuva kokunqoba ese-IBO ehlula uKaizer Mabuza e-Emperors Palace.
Yize uMolefe ethi le mpi kade avuma ukuyiqhatha kodwa ngesonto eledlule uphromotha ojwayelekile kaMulovhedzi, u-Enoch Nxumalo, wakuqinisekisa ukuthi akekho osebathintile mayelana nokuqhatha le mpi. IBoxing South Africa (BSA) yakuqinisekisa lokhu, yathi uma kuze kuphela uJuni engekho uphromotha ovumelana nezinhlangothi zombili zabashayisibhakela, ukuyiphromotha kuzobangwa esidlangalaleni.
“Kuyiqiniso ukuthi izohlelwa yimina le mpi. Ngiqoke ukuyithatha ngoba bengivele senginalo usuku ebengihlose ukuqhatha izimpi ngalo,” kusho uMolefe okwake kwasuka isixakaxaka ebanga igama –iRainbow Boxing Promotions noGladys Tsenene wase-Eastern Cape naye osebenzisa elifanayo.
Ngesikhathi kungacaci ukuthi kwenzekani ngale mpi, umqeqeshi kaMandawe, uNick “Mthakathi” Durandt, wazidela amathambo kuBranco Milenkovic weBranco Sports Production ukuthi ayithathe. Nokho lo phromotha kuthiwa wavele wayiziba leyo nto ngoba engakholelwa emagalelweni kaMandawe.
“Angizikhethi izimpi mina. Ngiyithathe le mpi ngoba ngingakuboni okungalungile ngayo ngoba bonke abashayisibhakela bethu kufanele banikwe ithuba lokungena eringini futhi-ke nje lena ngeyesicoco,” kusho uMolefe.
UMulovhedzi, osekuphele unyaka engakufihli ukuthi usilangazelele isicoco, uthole leli thuba emuva kokuthathwa njengowinile ngoba uSicelo Mzobe engafikanga empini okwakufanele ibe seThekwini. UMandawe udlule kuMthobisi Buthelezi.
UMulovhedzi akaliyekanga ithuba lokungcofa uMandawe owaziwa ngokuzikhulumela.
“Ngiyezwa ukuthi uhlale ethi uzoziwinela kalula. Kukhulu okumlindile kwazise ngiziqeqesha ngokukhulu ukuzikhandla. Ngiyazi ukuthi emqondweni wakhe kukhona ukuthi ngiyivukane,” kusho uMulovhedzi.
Ngalo usuku lwekaMandawe noMulovhedzi, kuzophinde kutholane phezulu uCebo Ngema noLusanda “Schoolboy” Komanisi wase-East London.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
UMokonyane ukhale ngabahlukumezi
2013-02-25 16:50
Johannesburg - UNdunakulu waseGauteng uNomvula Mokonyane, ukhulume wagxeka umkhuba wokudlwengulwa kwabesifazane, ngesikhathi ethula inkulumo yekhe yokuvula isiShayamthetho sesifundazwe.
UMokonyane uthi icala lokubulala elibhekene nomgijimi u-Oscar Pistorius kanye nalelo lokubulawa kwentombazane yaseBredasdorp u-Anene Booysen, ngamacala abengadingekile, nabeke kambi iNingizimu Afrika, kwamanye amazwe.
UPistorius ungaphandle ngebheyili ka-R1 million, ubhekene necala lokubulala intombi yakhe uReeva Steenkamp, owabulawa ngeValentine’s Day.
UPistorius uthi ukudubula kwaba yiphutha.
UMokonyane uthi amaphoyisa asebenza kangcono ekulweni nobugebengu, uma umphakathi usebenzisana nawo.
Undunankulu uthi izehlakalo zakamuva zikhomba ngokusobala ukuthi ukuhlukunyezwa kwabesifazane akunamngcele futhi akuyi ngokuthi umuntu ungusaziwayo kangakanani.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Abazali bakhala ngezingane ezinamadimoni
2012-10-11 12:01
Johannesburg - Sebehlale bethukile abazali bezingane zaseVosloorus, ku-extention 28, abathi izingane zabo zingenwe amadimoni, kubika iDaily Sun.
NgoLwesibili abazali babambe umhlangano wokudingida ngale nhlekelele abathi babhekene nayo, umhlangano ubuhlelwe ngokubambisana noBrigadier Max Masha kanye nabefundisi basendaweni.
Umholi womphakathi u-Oupa Thobejane uthe izingane ezine, okungamantombazane amathathu nomfana, zibalandise ngakho konke okwenzeka kuzo.
Izingane ziseminyakeni ephakathi kuka-12 no-14 ubudala, zithi ziyahamba ebusuku ziye emfuleni bese zifica abantu abathize abazitshela ukuthi zigile imikhuba eyesabekayo.
Izingane zithi zizwa abantu bezibiza ngamagama, zilandele zize zifike emfuleni, zithi zifike ziphuziswe itiye elimnyama eliphenduka libe yigazi.
Umzali ongafunanga ukudalulwa, uthe indodakazi yakhe nayo ithe yabizwa ngegama kwathi uma ifika emfuleni yafica abangani bayo ababili.
Ithi abantu laba babatshela ukuthi abalwe, ozowina uzonikwa iringi ezomenza abe namandla angapheli.
Abazali bathi bayasaba ukuthi lo mkhuba ungase utheleleke nakwezinye izingane.
- Thola ezinye
izindaba zeDaily Sun kumakhalekhukhwini wakho
- Thola izindaba zeDaily Sun
kuFacebook
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- Daily Sun


text:
I-Sanef izohlangana noVavi ngolwe-Info Bill
2011-11-30 10:22
Johannesburg - ISA National Editors' Forum (Sanef) ihlele ukuhlangana noNobhala Jikelele weCosatu, uZwelinzima Vavi eGoli ngoLwesithathu ukudingida udaba lwe-Protection of State Information Bill.
UVavi ngoLwesine oludlule wathi iCosatu izoya eNkantolo yoMthethosisekelo uma ihluleka imizamo yokuthi kwenziwe izinguquko kulo mthetho sivivinywa.
Wathi iCosatu izonxusa Mengameli uJacob Zuma ukuba angawusayini lo mthetho ohlongozwayo.
Amalungu e-ANC okuyiwona amaningi ePhalamende awuqhubela phambili lo mthetho sivivinywa ngokuthi awuvotele ngobuningi bawo ngesonto eledlule, nakuba ngaphandle nangaphakathi ePhalamende kwakukhona abantu ababhikishela ukuphikisana nawo.
Lo mthetho sivivinywa wavotela ngamavoti angu-229, baba ngu-107 abavotela ukuphikisana nawo, babili abangavotanga emalungeni angu-400 asePhalamende.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
WASHINGTON DC—
Ikomidi ebona ngokufezwa kwenhlelo zikahulumende, iJOMIC ithi izakuya eMutoko East ukuyahlolisisa ngokutshiswa kwezindlu zomsekeli wecele leMDC elikhokhelwa nguMnu. Morgan Tsvangirai.
Ezinye iziphathamandla zale ikhomidi zithi kusese masinya ukuthi lesi sehlakalo sithiwe ngesombusazwe. Kodwa umnini wezindlu ezatshiswayo, uMnu. David Chimanga utshele iStudio 7 ukuthi uyabazi abenza lesi sihluku ngoba bake bamthwalisa nzima phambilini kokhetho luka 2008.
UChris Gande weStudio 7 uxoxe lengcwethi ecubungula ezombusazwe njalo eyisiphathamandla secele leMDC elikhokhelwa nguMnu. Morgan Tsvangirai, uMnu. Josh Mhambi oqale ngokumbuza ukuthi kanti vele sona isinanakazana esithiwa yi JOMIC siyisilo esingalumiyo na?
Ingxoxo loMnu. Josh Mhambi


text:
Kuthelwe othulini osomatekisi ababiliComment on this story
LUNGI LANGA noMBALI KHANYILE
UBUNGAFUNGA ukuthi kudlala ifilimu edolobheni eThekwini emgwaqweni omkhulu uKhuzimpi Shezi (Williams) oxhuma kuPixley kaSeme (West Street) ngesikhathi kuqhuma inganono kwasala enkundleni osomatekisi ababili ngezikhathi zehora lesishiyagalolunye ekuseni.
Emuva kwalesi sehlakalo sokuduma kwezulu lezandla kuzwakale ubumayemaye abantu bebaleka ngoba kungaqondakali ukuthi inhlamvu iqhuma ngakuphi. Kuthiwa lesi sehlakalo sihlobene nengxabano okusolakala ukuthi iphakathi kososeshini bamatekisi ahambela e-Eastern Cape.
Omunye wabantu abazibonele ngawabo nongathandanga ukudalula igama lakhe uthe kuqhamuke imoto ebigcwele iqulu labantu besilisa abavele bavulela ngenhlamvu kosomatekisi abebemile erenki yamatekisi ahambela i-Eastern Cape.
“Kusakazeke wonke umuntu kubalekwa ngesikhathi kuqhamuka imoto ivulela inhlamvu kosomatekisi abebeme erenki. Amadoda abehamba ngale moto abengenandaba nokuthi kukhona abagibeli kangangoba kuze kwasiza ukuthi sibaleke ukuze singadubuleki,” kusho osinde emvuleni yezinhlamvu ezibulale osomatekisi ababili.
Ngokusho kwamaphoyisa amadoda abalelwa kwamathathu adedele intululwane yenhlamvu kule renki ekuseni adubula abantu abane. Kubulawe abanikazi bamatekisi ababili oyedwa ona-52 omunye ona-53. Okhulumela amaphoyisa KwaZulu-Natal, uCaptain Thulani Zwane, uthe amanye amadoda ayisikhombisa alimele alaliswa esibhedlela kodwa ababili babo basolwa kulesi sigameko.
UZwane uthe kusolakala ukuthi kunokungezwani phakathi kososeshini ababili abangeke bakwazi ukuwadalula okwamanje.
Uthe ngaphandle kwalona osesibhedlela kukhona omunye umsolwa oboshiwe ngalesi sigameko.
“Singasho ukuthi siphenya amacala amabili okubulala, amabili okuzama ukubulala,” kusho uZwane.
UMnuz Wellington Ndelu, weSonqoba Simunye Taxi Association yamatekisi ahambela eSouth Coast (Lusikisiki naseFlagstaff), uthe namanje basathukile ngokubulawa kwamalungu kasoseshini wabo abulewe ekuseni izolo.
“Ekuseni kufike amaphoyisa ngoba ethi athole umbiko othi kukhona abanezibhamu kusoseshini wethu. Ngempela babaseshile bazithola kodwa ngoba zonke bezinamalayisensi bazibuyisela kubo. Kodwa kuphele imizuzwana nje kwase kusho inhlamvu,” kuchaza uNdelu.
UNgqongqoshe woMnyango wezokuThutha, uMnuz Willies Mchunu, ukugxekile ukubulawa kwabamatekisi. Unxuse umasipala ukuthi uvale irenki yamatekisi njengoba ethe ayikho emthethweni.
UMchunu uchaze isigameko sokubulawa kosomatekisi njengesidabukisayo nesingamukelekile.
“Akwamukeleki ukuthi abantu bangahlasela babulale abanye emini kwabha babeke nomphakathi engozini. Siyaluhlaba udlame ikakhulukazi njengoba luphazamisa edolobheni futhi lungaphazamisa nokusebenza kwezinto zokuthutha. Sinezingxoxo noMnyango wezokuThutha e-Eastern Cape ukuze siqhamuke nesisombululo ngalesi sigameko,” kusho uMchunu.
Uthe useyalele uMnyango wakhe ukuthi ubize umhlangano ophuthumayo nososeshini abathintekayo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Bamfuna enkantolo uZuma - Ucwaningo
2012-10-11 12:02
Johannesburg - Abanye babantu abasha baseNingizimu Afrika bakholwa wukuthi kumele uMengameli uJacob Zuma abuyele enkantolo ayobhekana namacala enkohlakalo ayethweswe wona agcina ngokuhoxiswa, kusho ucwaningo.
"Ngesikhathi laba bebuzwa ukuthi kumele abuyiswe yini amacala abhekene noZuma, abangu-66% bathi nakanjani kumele aphinde abhekane nawo. Bangu-24% kuphela abathi awangabuyiswa, kwathi u-10% wangaphumela obala," kusho abenzi bocwaningo inkampani iPondering Panda.
Balinganiselwa ku-3 408 abantu abasha ekukhulunywe nabo, bonke baseminyakeni ephakathi kuka-18 no-34 ubudala.
Baku-64% abamnyama abathe kumele uZuma abhekane namacala, baba ngu-78% abamhlophe, babe ku-76% abangamakhaladi no-79 okungamandiya.
"Ucwaningo luveze ukuthi uZuma unogazi kakhulu kubangu baKwaZulu-Natal, njengoba bebe ku-47% kuphela abathe kumele athweswe kabusha amacala."
Kuphinde kwavela ukuthi intsha ifuna umholi we-ANC Youth League owaxoshwa uJulius Malema, naye ebhekane namacala okungaphathi ngendlela imali, kusho abakwaPondering Panda.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
Bakhathazekile ngokwebiwa kwamanzi
2012-11-22 12:03
Durban - Usoseshini iCombined Rate Payers Association uthi ukholwa wukuthi uMasipala weTheku awenzi okwanele ukulwa nabantu abazifakela amanzi ngokungekho emthethweni.
Usoseshini uthi ukwanda kwalezi zehlakalo kudla ephaketheni laba abakhokhela amanzi, kubika iNewswatch.
Izikhalazo ziza ngemuva kwesimemezelo sikamasipala esithi ukwebiwa kwamanzi kudla uhulumeni imali elinganiselwa ku-R100 million, kuphinde kuphazamise izinhlelo zokuhanjiswa kwamanzi kubantu.
Umasipala uthi balinganiselwa ku-40 000 abantu abazidonsele amanzi ngokungekho emthethweni, okhulumela usoseshini uLillian Develing uthi le nkinga idlange kakhulu esikhathi esiyiminyaka eyishumi edlule.
"Kunenkinga yokuvuza kwamapayipi yonke imigwaqo, ikakhulu eHillcrest, eminyakeni emithathu edlule ipayipi elisemgwaqeni ongenela ekhaya lalivuza ngenhlanhla ngagcina ngikwazile ukuthola umuntu ukuthi alilungise."
"Namanje ipayipi liqale phansi liyavuza sekuze kwaguga itiyela emgwaqeni," kuqhuba uDeveling.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Sibucayi isimo emaphoyiseni amabiliComment on this story
NOKUBONGWA PHENYANE
KWEMBULWA kwembeswa esibhedlela emaphoyiseni amabili aseMlazi esigcemeni sakwa-H ngemuva kokuthi edutshulwe ngabalisa abathathu abasolwa ngokuduna imoto kuleli lokishi ngoMgqibelo.
La maphoyisa okuthiwa asesimweni esibi esibhedlela njengoba elinye kuthiwa lisegunjini labagula kakhulu (ICU), njengoba lidubuleke kabi entanyeni.
Umthombo okhulume naleli phephandaba uthe omunye wesilisa owaziwa ngoMduduzi Nkosi ulahlekelwe umakhalekhukhwini wakhe nokuthe ewufonela wabanjwa owesifazane othe akeze endaweni yokugeza izimoto kuleli lokishi azowuthatha.
“Lo mlisa ubelahlekelwe ucingo, owesifazane atholane naye uthe akeze ezomnikeza ulutholile nokuthe efika kuyena kwaqhamuka owesilisa ohilizisane naye wambuza ukuthi yini ayifuna entombini yakhe akahambe,” kusho lo mthombo.
Uthe akabange esahlala lo mlisa njengoba engayitholanga ifoni kule ntombazane waphinda wazama ukuyifonela lwaphinde lwabanjwa ngomunye wesilisa othe uzomthola kwa-G akeze azolulanda khona.
Uthe lo wesilisa ngesikhathi efika la obekuthiwa akazolulanda khona wehlile isikhashana kwaqhamuka abafana abathathu bathatha imoto bahamba nayo.
“Amaphoyisa abone imoto ihamba ngesivinini esikhulu ayilandela nokuthe laba bafana bebona imoto yawo amaphoyisa baphuma babaleka bayishiya inokhiye bacasha,” kuqhuba lo mthombo.
Uthe ngesikhathi amaphoyisa esehlile kula abasolwa bededele khona ngenhlamvu bebhekise emaphoyiseni alimala kanzima baqhubeka bahamba nemoto.
Okhulumela amaphoyisa esifundazweni saKwaZulu-Natal uCaptain Thulani Zwane uthe bavule amacala amathathu okukhona kuwo elokudunwa kwemoto namabili okuzama ukubulala.
“Akekho osaboshiwe manje kodwa siyaqhubeka nophenyo njengoba laba balisa amaphoyisa ephansi phezulu ekutheni nakanjani baboshwe,” kusho uZwane.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kuboshwe 6 ngelokudlwengula
2013-01-14 07:13
New Delhi - Amaphoyisa aseNdiya asebophe abantu abayisithupha okubalwa nomshayeli webhasi kulandela ukudlwengulwa kowesifazane yiqulu lamadoda ePunjab.
Lo mbiko uvele ngemuva kwamasonto kwadlwengulwa isitshudeni ebhasini eNew Delhi, nokuyisigamekio esavusa umsindo ezweni.
Esigamekweni sakamuva, owesifazane ubehamba ngebhasi ebusuku ngesikhathi umshayeli elishaya elibhekisa endaweni ecashile, kubika iphephandaba i-Indian Express.
Umshayeli nomsizi wakhe babe sebejoyinwa ngamadoda ayisihlanu badlwengula lo wesifazane, kusho owamaphoyisa uSuperintendent Raj Jeet Singh.
- Reuters


text:
I-Afrika izodinga-900 wezindiza ezintsha
2012-11-19 16:30
Johannesburg - Izwekazi lase-Africa lizodinga izindiza ezintsha ezilinganiselwa ku-900, ngonyaka ka-2031, kusho iphini likamengameli wakwaBoeing Commercial Airplanes uVan Rex Gallard.
UGallard uthe kunokukhula kwebhizinisi emazweni ase-Afrika.
"Enhla nezwekazi kube khona izinkinga ezikhona kodwa isimo siyazama ukusimama, sizoqhubeka sisimame emazweni ahlanganisa i-Algeria, Egypt neMorocco," kusho uGallard, ekhuluma eseGoli.
"Kunezingqalasizinda ezizinzile kula mazwe futhi ubuchwepheshe bakhona buwenza akwazi ukuncintisana namazwe ase-Europe."
UGallard uthe kunokukhula kwebhizinisi emazweni asempumalanga ne-Afrika, ikakhulukazzi ko-Ethiopia, Kenya naseRwanda.
"Izwe lase-Ethiopia yilona lizwe lesibili emhlabeni elisebenzisa kakhulu izindiza ezingamaBoeing, lilandela iJapan"
Umnotho wamazwe ase-Afrika kuthiwa ukhule ngamaphesenti amahlanu, uGallard uthe zingu-850 izindiza ezingamaBoeing 787 Dreamliners esezidayisiwe kusukela zasungulwa, ezingu-50 kuzo zathengiswa emazweni ase-Afrika.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kutholakale enye intombazane ibulewe
2013-02-11 10:02
Cape Town - Sekuphinde kwatholwa enye intombazane futhi ibulewe eKraaifontein kanti amaphoyisa asola ukuthi yadlwengulwa ngaphambi kokubulawa, kusho umbiko weCape Times.
UGe-Audrey Green, 19, utholakale eshonile emzini othile ngoMgqibelo.
Njengodaba lwentombazanyana yaseBredasdorp, u-Anene Booysen, 17, kuboshwe umuntu osondelene noGreen futhi owaziwayo emndenini njengomsolwa.
Okhulumela amaphoyisa u-Andrè Traut uthe isidumbu sikaGreen ebese sibolile sitholakale eshalofini eliseceleni kombhede eflethini likamakhelwane kuKotze Street, eScottsville.
“Uphenyo lokuqala lutshengisa ukuthi wanklinywa, kodwa sizolinda imiphumela yokuhlolwa kwesidumbu," kusho uTraut.
“Sisaphenya ngalolu daba. Umama womsolwa nguye ohlala kuleli flethi kanti ubengekho ngesikhathi lokhu kwenzeka."
UTraut uthe kuboshwe indoda, 21, kanti uzovela eNkantolo yeMantshi yaseBlue Downs.
- Landela
IzindabaNews24 kuTwitter
- News24


text:
Udokotela uthweswe amacala angu-319
2012-12-13 14:02
Johannesburg - Udokotela esibhedlela iGeorge Mukhari, eNorth West, uthweswe amacala angu-319 enkohlakalo, kusho amaphoyisa ophiko loKlebe ngoLwesine.
"Sibophe udokotela oneminyaka engu-49 ubudala, usolwa ngokufaka amaphepha angamanga kuze ezokhokhelwa nguMnyango wezabaSebenzi. Lokhu kwenzeke phakathi kuka-2008 no-2012," kusho uCaptain Paul Ramaloko.
Umsolwa ubesebenza njengodokotela wezifo zonke esibhedlela eGa-Rankuwa, eNorth West, kuthiwa wafaka amaphepha angumgunyathi angu-99, ewahambisa eMnyangweni wezabaSebenzi, kwathi amanye angu-218 wawafaka kwaBonitas Medical Aid.
"Udokotela wayefaka izicelo ethi abasebenzi balimalele emsebenzini, kwamanye athi ubekade elapha iziguli. Imali ekhwatshanisiwe ilinganiselwa ku-500 000," kusho uRamaloko.
URamaloko uthi ngonyaka ka-1989 no-1991, umsolwa walahlwa ngamacala enkohlakalo efanayo, kulindeleke avele ngaphambi kweNkantolo ngoLwesine.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
IMeya ezinsolweni zokuxhaphaza umasipala
2013-01-18 08:30
Johannesburg - IMeya kaMasipala wase-OR Tambo e-Eastern Cape
isolwa ngokubhubhudla imali yalo masipala ebalelwa emakhulwini ezinkulungwane ngokuqasha izimoto zikanokusho, ngokusho kombiko ngoLwesihlanu.
IMeya uDingaan Myolwa kuthiwa le mali uyisebenzise ngezinyanga ezimbili eqasha izimoto, ekhokhela amademeshe ezingozi nokubuyisela izimoto sekudlule isikhathi esibekiwe, kubika iDispatch
Online.
Enye yezimoto eyaqashwa yiMercedes-Benz E300 eyaqashwa ngo-Okthoba 5 yabuyiselwa ngo-Okthoba 8 eThekwini.
Imininingwane yakwa-Avis Luxury Cars itshengisa ukuthi le moto yahamba ibanga elingu-1 080 km kwase kufakwa nenye imali ngaphezulu ngokulimala kwemoto nokuthi ibuyiswe sekudlule isikhathi, nokwaba ngu-R188 126.
Lokhu kwabiza umasipala isamba sika-R224 825.70.
Lezi zimoto ziqashwa nje umasipala unazo izimoto, okubalwa iMercedes Benz ML, Toyota Prado, namaMercedes-Benz E350 ababili namaveni amabili.
USotswebhu kulo mkhandlu uNolitha Ntobongwana uthe ubengazi ngalokhu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kulimale 18 wabafundi engozini
2012-11-07 10:01
Johannesburg - Kulimale abafundi abangu-18 - oyedwa wabo kabi - ngesikhathi itekisi abebehamba ngayo ishayisa unqenqema eKempton Park, e-East Rand, kusho abezimo eziphuthumayo ngoLwesithathu.
Okhulumela iNetcare 911 uChris Botha uthe umshayeli uhlulekile ukulawula imoto yase ishayisa udonga lweChloorkop
Primary School.
Abafundi abalimele, abaneminyaka ephakathi kweyisishiyagalombili no-12 ubudala, bayiswe ezibhedlela ezehlukene.
Umshayeli uphume engenamiyocu.
- Landela
IzindabaNews24 kuTwitter
- SAPA


text:
Ngizowuphasa kahle u-matric - Winnie Mashaba
2012-12-11 10:30
Godfrey Mandiwana, Daily Sun
Johannesburg - Usaziwayo oshaya umculo wokholo uWinnie Mashaba, 31, uthi ulindele ukuthi aphase ngamalengiso njengoba ebebhala ukuhlolwa kwakhe kukamatikuletsheni.
UWinnie waphuma esikoleni ngo-2000, ngesikhathi ekwa-grade 11, njengamanje ubefunda esikoleni sabadala, ube yingxenye yabafundi abangu-14 466, abafunda ezikoleni zabantu abadala, ababhale ukuhlolwa kwabo eLimpopo.
Izifundo azibhalile zihlanganisa iMaths, Human and Social Sciences, Natural science, Economic and Management Sciences, Life Orientation, IsePedi ne-English.
“Ngifuna ukugogoda ngibe neziqu zePsychology, vele ngiphila ngokweluleka abantu ababhekene nezinkinga," esho etshela iDaily Sun.
“Ngiholwa wumoya kaNkulunkulu ukuthi ngeluleke abantu. Ukuthola iziqu kuzosiza umsebenzi ngiwenze kangcono."
UWinnie uthe buyele esikoleni ngoba eyisibonelo ezinganeni eziningi zaseLimpopo.
“Ngonyaka ka-2006 ngabhalisa e-Unisa ngifuna ukwenza i-customer service, kodwa ngakhohwa wusuku lwezivivinyo."
- Thola ezinye
izindaba zeDaily Sun kumakhalekhukhwini wakho
- Thola izindaba zeDaily Sun
kuFacebook
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- Daily Sun


text:
Ubhekwe ngabomvu uJill Scott ku-CTIJF
2013-01-30 12:03
Cape Town – Umculi oseke wahlabana nezindondo zamaGrammy nophinde alingise abhale namaculo, uJill Scott kulindeleke ukuthi anandise koweCape Town International Jazz Festival, kusho abagqugquzeli balo mcimbi i-espAfrika.
UScott, nowahoxa kulo mcimbi ngonyaka odlule ngenxa yokuthi wayeqopha ifilimu, uzobe enandisa eKippies Main Stage.
Lo mcimbi uzobe useCape
Town International Convention Centre (CTICC) ngomhlaka-4 no-5 e-Ephreli.
Kuzobe kungunyaka ka-14 lo mcimbi oheha abathandi be-jazz umhlaba wonke wenzeka.
Kuzobe kunabaculi ababalelwa ku-40 abaphuma emazweni angu-12 ahlukene.
Abanye abazobe beshiyelana inkundla kulo mcimbi kubalwa iBrand New Heavies (UK), Chano Domínguez (Spain), Gregory Porter (Melika), Jack DeJohnette Trio behambisana noRavi Coltrane noMatt Garrison (Melika), Robert Glasper Experiment (Melika), abesifazane bakuleli babandakanya uThandiswa Mazwai, Auriol Hays, Claire Phillips noPu2ma.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Channel24


text:
Kulimale iphoyisa e-KZN
2011-02-25 14:30
Durban - Kudubuleke kwalimala iphoyisa KwaMsane ngesikhathi egasele ethungatha izikhali ezingekho emthethweni, kusho amaphoyisa aKwaZulu-Natal ngoLwesihlanu.
“Kudubuleke kwalimala iphoyisa ngesikhathi egasele endaweni yaKwaMsane izolo ebusuku. Liyiswe esibhedlela ukuze liyothola ukwelashwa, kanti isimo sakhe sichazwe njengesibucayi," kusho owamaphoyisa uColonel Jay Naicker.
Uthe amaphoyisa angene emzini othile acela umnikazi ukuthi avule umnyango.
“Umsolwa ube eseyanqaba ukuvula umnyango waqala wadubula ebhekise ngasemaphoyiseni. Ube eselimala ezingalweni zombili uWarrant Officer Khumalo waseMpangeni,” kusho uNaicker.
Amaphoyisa namwo abe esephindisela ngenhlamvu ebulala uNomdoshi Ndlovu, 60.
Kutholakale izibhamu ezimbili kulo muzi.
- SAPA


text:
Alukho uqhekeko ku-ANC - Gigaba
2012-11-13 12:02
Johannesburg - Ukuphambana kwemibono akusilo uphawu loqhekeko eqenjini elibusayo i-African National Congress, kusho uNgqongqoshe woMnyango wezamaBhizinisi oMphakathi uMalusi Gigaba, ngoLwesibili.
"Alukho uqhekeko olukhona eqenjini...ukungaziphathi kahle kwamalungu akusilo uphawu olungasetshenziswa kuthiwe lukhomba uqhekeko."
"Amahlongandlebe afanelwe wumgqomo kadoti kanti ukuphambana kwemibono yinto nje eyejwayelekile futhi ekhombisa ukuthi umbutho uyaphila...kuphambana nje imibono kulabo abakholwa wukuthi kunabathize abangenza kangcono nalabo abathokozela abavele bakhona kwamanje," kuchaza uGigaba.
Ungqongqoshe uthi ukholwa wukuthi ukushuba kwemimoya nokuphambana kwemibono kuzosiza iqembu ekutheni lizinze bese libhekana nezingqinamba ezikhona ngaphakathi.
UGigaba uthe indaba yobuholi be-ANC iwuhlelo lwentando yeningi, wathi uyakuthokozela ukuba yingxenye yeqembu, uthi akukhathaleki ukuthi ufakwe kusiphi isikhundla.
Ngenyanga ezayo, iqembu lizobamba ukhukhulelangoqo womhlangano wokuqokwa kobuholi, eMangaung.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
Ingcwethi ecubungula ezombusazwe enhlanganisweni ye Democratic Institute Jekerere u Dr. Wurayayi zembe uthi impumela yociningo asanda kuyenza iveza ukuba ikhomidi ebona ngokulotshwa kwesisekelo sombuso esitsha, icopac, bebevele bengasoke baphumelela ukuqhuba loluhlelo ngoba kusobala ukuba kabazange baqakathekise imibono kazulu. Intathelizindaba yethu u Mavis Gama usipha loludaba eseHarare.
Lokhu kuvezwe ngu Dr. Zembe ngesikhathi esethula impumela yenhlolisiso yakhe kuntathelizindaba emhlangano owenzelwe e Harare club.
U Zembe uveze ukuba linhlolisiso kuyingenxenye yezifundo zakhe ze “ doctorate ” efunda engaphansi kwesikolo semfundo yaphezulu i Christ University ese Bangalore kwele India.
Uthi impumela yenhlolisiso le ayenze okomnyaka wonke kusukela ngenyanga ka mpalakazi nyakenye kusiya kunyanga kampalazi walonyaka kuvele sobala ukuba uzulu, inhlanganiso ezilwela ilungelo loluntu kanye labezombusazwe bayavumelana kudaba lokuba silotshwe kutsha isisekelo sombuso.
Uthi kodwa umahluko kuyindlela okumele ilandelwe ekuqhubeni lumsebenzi. Uveze njalo ukuba loluhlelo lumele luqakathekise imicabango lemibono evelela kuzulu hatshi umuntu munye loba amabandla ezombusazwe.
UZembe uthi uzulu kaphiwanga ithuba lokutsho akucabangayo phezu kwalokho afisa kungeniswe kusisekelo sobuso esitsha lesi.
U Zembe uthi linhlolisiso iveza njalo ukuba izimali okumele zisetshenziswe kulomsebenzi wokuqhutshwa kohlelo lokulotshwa kwesisekelo sombuso kumele ngabe zivele kuzulu.
Wengezelele wathi kumele kubunjwe iqula elikhethwe ngabantu okumele liqhube lumsebenzi.
Umsebenzi waleliqula labantu abakhethwa nguzulu yikuhlela indlela ezingasetshenziswa ngesikhathi kuqhutshwa inhlelo zokuthapha imbono kazulu leliqula liphinde likubeke ngendlela okulotshwa ngayo isisekelo sobuso.
Isakhamuzi se Westlea esigodlweni, uMnu. Samuel Majoni utshele iStudio seven ukuba uvumelana lalempumela yenhlolisiso ethe yaqhutswa kunsukwana ezisanda kwedlula.
Uthi yena njengabo bonke abantu elizweni akazange alitholiswe ithuba lokuba atsho imibono yakhe phezu kokumele kungene kusisekelo sombuso lanxa abezombusazwe befisa ukuba uzulu akholwe ukuba uyalalelwa.
Kunhlolisiso yakhe u Dr. Zembe uthi isisekelo sombuso esikhokhelwa ngabantu njalo singenisa imicabango kazulu yisisekelo esihlala okwesikhathi eside.
Uthi linhlolisiso ayenze esebenzelana labe christ university yase Bangalore kwele India ikuveze sobala ukuba uhlelo lokulotshwa kutsha kwesisekelo sombuso esitsha elizweni kalungazange luqakathekise imicabango lemibono kazulu.
Kodwa inkokheli ezikuhulumende wamabandla womanyano zihlezi zisithi lesi sisekelo silotshwa kulandelwa imibono evelela ngakuzulu.
Intathelizindaba yethu u Mavis Gama usipha loludaba eseHarare.


text:
Udlwengulwe phambi kwengane yakhe
2012-10-30 08:18
Candyce Krishna, The Witness
Durban - Kungakapheli zinsuku ezingakhi kuboshwe umdlwenguli ogwini oluseningizimu nesifundazwe KwaZulu-Natal, sekuphinde kwagadla omunye endaweni efanayo, ngokusho kombiko.
Esigamekweni sakamuva, umhlaseli udlwengule owesifazane, 23, phambi kukamama wakhe nengane yakhe.
Okhulumela amaphoyisa uLietenant Colonel Zandra Wiid uthe isigilamkhuba senze lokhu ngoLwesithathu ebusuku eMsinisini, ngemuva kokungena ngendluzula kulo muzi.
Ngemuva kokubashaya ngesibhamu, ube eseyalela ugogo ukuba aye ekhoneni nomzukulu, bangathi nkente kungenjalo uyababulala.
Ngemuva kokudlwengula isisulu, ube esedla phansi.
- Landela
IzindabaNews24 kuTwitter
- The Witness


text:
ISAHRC izophenya izibhedlela zaseMpumalanga
2012-11-07 14:04
Johannesburg - Isikhalazo seDA ngesimo sezibhedlela ezingu-32 esifundazweni iMpumalanga kuzophenywa ngaso yiSA Human Rights Commission (SAHRC).
Encwadini ebhalelwe lowo okhulumela ezempilo kuDemocratic Alliance uJames
Masango, imenenja yeSAHRC esifundazweni u-Eric Mokonyama ngoLwesibili uthe le khomishana izophenya ngesimo salezi zibhedlela.
"Le ncwadi iqinisekisa ukuthi iSAHRC isizwile isikhalazo kanti izophenya ngaso," kusho uMokonyama.
UMasango uthe lesi sikhalazo basifaka kwabeSAHRC ngoLwesibili olwedlule.
I-DA ikhathazekile ngokohlelo lokugcwaliswa kwezikhala zomsebenzi, ukushoda kwabasebenzi abanamava nokunganakwa kwengqalasizinda yezibhedlela.
UMasango usamukele isinyathelo sikaNdunankulu waseMpumalanga uDavid Mabuza sokuhambela lezi zibhedlela wase exosha abasebenzi abangawenzi ngendlela umsebenzi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Uhlehlisiwe obekufanele upheke uJuju ngemibuzoComment on this story
CELANI SIKHAKHANE
UHAMBO lwase-London lukaJulius Malema owayenguMengameli we-ANCYL lubhuntshise umbuthano abemenywe kuwo eThekwini ngabesikhungo sezokucobelelana ngolwazi iXubera Institute obuzoba seGateway ngoLwesibili kusihlwa.
Kulo mbuthano uMalema ubemenywe ukuthi azobonisana nabantu baKwaZulu-Natal ngemibono anayo ngezindaba ezithinta ubuholi nanokuthi acacise ukuthi ngabe hlobo luni lo mholi odingwa iNingizimu Afrika njengoba edume ngokugxeka kwasani.
UMnuz Xolani Dube walesi sikhungo, uthe baphoqelekile ukuthi lo mbuthano bawuhlehlise ngoba inhloso bekungukuletha uMalema kubantu ukuze bakwazi ukumpheka nangemibuzo ngezitatimende zakhe ahlale ezenza esidlangalaleni ngabaholi.
“Ngesikhathi sihlela naye ubevele eseLondon kodwa besazi ukuthi lolu suku beluzofika esebuyile kodwa kwagcina kungenzekanga nokuphoqeleke ukuthi sihoxise zonke izinhlelo ngalo mbuthano ,” kusho uDube.
Uthe yize begcine benqume ukuwuhlehlisa lo mbuthano kodwa basazophinde bahlele naye.
Lesi sikhungo sivamise ukuba nezigcawu lapho kusuke kuhlangene khona abantu bamazinga ahlukene ikakhulukazi izincithabuchopho, osopolitiki nosomabhizinisi ukuzobhunga ngezinto ezahlukene ezithinta izwe lonkana.
Phakathi kwabantu abaziwayo asebeke baba yingxenye yezigcawu zalesi sikhungo uMnuz Prince Mashele ongumhlaziyi wezombusazwe, uMnuz Moloetsi Mbeki ongumfowabo kaMnuz Thabo Mbeki obenguMengameli wakuleli ngaphambi kukaMengameli Jacob Zuma.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
I-SACP igxibhe uMalema noYengeni
2012-07-12 14:05
Durban - Umholi we-ANCYL owaxoshwa uJulius Malema kanjalo nesikhulu esiphezulu eqenjini i-ANC uTony Yengeni yibona ebekushaywa ngabo izaga engqungqutheleni yeSA
Communist Party ebanjelwe eMpangeni, KwaZulu-Natal.
"UMalema uyalizonda leli qembu kodwa asinandaba, uYengeni
uyalizonda leli qembu kodwa asinandaba", kusho izinhlamvu zeculo ebeliculwa.
UYengeni waphunyukwa yisikhundla sikaSotswebhu ngesikhathi etholakala enecala lokugwazelwa, uMalema yena uxoshwe esikhundleni sokuba ngumholi wophiko lwentsha ngenyanga ka-Ephreli.
Elinye iculo elizwakale liculwa belinezinhlamvu ezithi: "Malema ungayijahi impi ngoba iyabulala."
Abahambele inkomfa bacule namaculo aseka uMengameli uJacob Zuma.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
Isaduvile intatheli yaseSomalia - Inhlangano
2013-02-12 16:16
Mogadishu - Kuboshwe intatheli yaseSomali, kulandela ukukhuluma kwayo ikhombise ukungahambisani nokuboshwa kukazakwabo, oboshwe wangathweswa macala, kusho inhlangano yamalungelo abantu.
UDaud Abdi Daud, selokhu aboshwa mhlaka-5 Febhuwari, ukuboshwa kwakhe kuyindlela yokuthumela umlayezo kwezinye izintatheli zaseSomalia, kusho isitatimende senhlangano iHuman Rights Watch.
Ngokusho kwenhlangano, ukuboshwa kukaDaud kuhlobene nesehlakalo sangesonto eledlule, la khona owesifazane egwetshwe unyaka wonke ebhadla ejele, kulandela ukukhuluma kwakhe athi wadlwengulwa yiphoyisa likahulumeni.
UDaud wabika ngalolu daba, wathi uzocela ukuba nomhlangano nonkosikazi kaMengameli wezwe.
AbeHuman Rights Watch bathi kumele uhulumeni waseSomalia, udedele ngokushesha le ntatheli.
"Kumele bamthwese icala noma bamdedele. Akumele izintatheli zincishwe ilungelo lazo lokukhuluma ngokukhululeka," kusho uLeslie Lefkow, oyiphini lomqondisi weHuman Rights Watch, emazweni ase-Afrika.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24
kuTwitter (@IzindabaNews24


text:
Siyafa ukuthukwa nguPalmer - Abadlali
2012-12-18 12:01
Johannesburg - Angase abone afika ngayo u-Ian Palmer kuBlack Leopards kulandela izinsolo zokuthi ulokhu eqhubekile nokuphatha ngesandla sensimbi abadlali kusukela athatha amatomu.
UPalmer, nowajoyina iLidoda Duvha ngasekupheleni kuka-Okthoba, usolwa nangokuchapha abadlali ngenhlamba uma bezilolonga.
"Uyasithuka ngaso sonke isikhathi. Kwesinye isikhathi wakhahlela i-cooler
bag ekhuluma nathi kukhona uSihlalo uDavid
Thidiela neTechnical Director uSunday Chidzambga," kusho umdlali weLeopards, ocele ukungazisho igama, etshela iKickOff.com.
"Kunabadlali afuna ukubaxosha ngakho solokhu afika asikhululekile ngoba asazi ukuthi kwenzekani," eqhuba.
Kusukela uPalmer afika, iqembu lisawine imidlalo emibili kuphela kweyisikhombisa.OyiBrand Manager uChief Thidiela uthe bazophenya ngalezi zinsolo.
UPalmer akatholakalanga ukuba aziphendulele.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Kushone isikhulu seWitbank Spurs
2012-12-25 14:34
Johannesburg - Kugubezele ifu elimnyama kwezebhola kulandela ukuzwakala kwezindaba zokudlula emhlabeni kukalowo obeyisikhulu seWitbank Spurs, uThabo Moroape, noshone ngeSonto, kubika iKickOff.com.
UMoroape ubephinde asebenze njenge-PRO kuleli qembu elidlala kuNational First Division.
Lowo oyibamba lesikhulu kuPSL uCambridge Mokanyane udlulisele emazwi enduduzo emndenini kaMoroape.
“Sibuhlungu ngokudlula emhlabeni kukaMoroape. Iqembu lilahlekelwe kakhulu kanjalo neligi. Ngithanda ukuzwelana nomndeni nabesondelene nabo kulesi sikhathi esinzima," kusho uMokanyane.
UMoroape uzobekwa ekhaya lakhe lokugcina ngoLwesihlanu, Disemba 28 eWitbank.
- Landela
IzindabaNews24 kuTwitter
- News24


text:
'Umlando wakuleli udinga ukubhalwa kabusha'
2012-10-30 14:54
Johannesburg - Umlando wakuleli udinga ukubhalwa kabusha ukuze kulungiswe imithelela yengcindezelo ngakwezemfundo, kusho uNgqongqoshe wezeMfundo ePhakeme uBlade Nzimande ngoLwesibili.
"Umlando wakuleli awudingi nje ukubhalwa kabusha kuphela, kepha udinga ukuhumushwa ngendlela ehlukile, uphenywe kabusha ngaphambi kokuba ubhalwe," esho enkulumweni azoyethula eKapa.
"Kuningi okungabalulwa emlandweni wethu, noma kubikwe ngakho ngendlela evuna abathile."
UNzimande ubekhuluma ngesikhathi kumenyezelwa iSA History Online Student Internship Programme.
"Kuyadabukisa ukuthi ngalesi sikhathi sesikhululekile ukuthi sifeze amaphupho ethu, asisenalo ugqozi ngemvelaphi yethu."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kube nesiphithiphithi enkantolo eBredasdorp
2013-02-26 12:02
Cape Town - Kube nokudideka eNkantolo yeMantshi yaseBredasdorp ngesikhathi abasolwa ecaleni lokubulawa kuka-Anene Booysen, bekhishwa enkantolo bekhishelwa kwelinye igumbi.
Kube nesiphithiphithi sabezindaba nomphakathi, ngesikhathi betshelwa ukuthi iyashintsha inkantolo, kwaba nokuphushana kwabantu bezama ukuphuma bephuthuma ukuyongena enkantolo ebekuthiwa sekuzoqulwa kuyo icala.
Ngokuhamba kwesikhathi batshelwe ukuthi abasolwa uJonathan Davids, 22, noJohannes Kana, 21, bazoqula icala enkantolo ebevele inqunywe kusukela ekuqaleni.
Kwenzweka konke lokhu nje, ngaphandle kwenkantolo kuqhubeka umbhikisho wabalwela amalungelo abesifazane.
UBooysen, 17, wadlwengulwa walinyazwa kambi yiqulu labesilisa ngesikhathi ephuma endaweni yokuzijabulisa ngoLwesihlanu lomhlaka-1 Febhuwari.
Watholwa ngunogadaba, endaweni ekuqhubeka kuyo umsebezni wenkontileka, wagcina ngokushonela esibhedlela.
Kulindeleke ukuthi abasolwa bafake isicelo sebheyili ngoLwesibili.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Kumele sithuthukise ibhola emazingeni aphansi: RhooComment on this story
LUNGILE MAJOKA
INGWAZI yeBafana Bafana uLucas “Rhoo” Radebe (osesithombeni) uthi kufanele ukukhula kwebhola, njengebhizinisi, kubonakale kuba nezithelo ezinhle nasekuthuthukiseni ibhola enkundleni.
URadebe ubekhuluma ngesikhathi kuthulwa iSoccerex African Forum ezobanjelwa eThekwini ngo-Okthoba 23-24.
Uhlelo lweSoccerex lusuke luhlanganise imikhakha ehlukene kanobhutshuzwayo ikakhulu webhizinisi lapho amaqembu esuke enza imibukiso ngendlela yokuzidayisa.
Lo mcimbi ubuhanjelwe yizihlabani zebhola iningi esezathatha umhlalaphansi nezikhulu ezigxile ekukhuliseni ibhola njengebhizinisi.
Kulo nyaka kuzobe kugxilwe ekuthuthukiseni ibhola e-Afrika kanti iTheku lizosingatha lo mcimbi iminyaka emithathu.
URadebe owazakhela ugazi ezingeni lomhlaba egijima kuLeeds United, e-England waze waba ngukaputeni wayo, uthe okumqoka kuyena wukuthi ulwazi oluzotholakala kulo mbukiso lufukule izinga lebhola lapha ekhaya.
“Ngethemba ukuthi ulwazi esizoluthola lapho sizokwazi ukulisebenzisela ukuthuthukisa ibhola lethu. Angiqondi ukuthi kungani sihlulekile wukungena ku-Afcon kule minyaka edlule ngoba izinsiza sinazo kuleli,” kusho uRadebe.
Uthe ubona ukuthi ngesikhathi ibhola lakuleli likhula ngasekwakheni imali, akekho obe esegxila ekuthuthukiseni abadlali.
“Sekuyisikhathi sokuthi sazi ukuthi ibhola silidlalelani siyizwe. Ibhola seliphenduke ibhizinisi elikhulu. Lokhu kufanele kusize imiphakathi yethu, ekuphathweni kwabadlali ukuze kunyuke izinga lethu lokudlala nokuzokwenza kube lula ukuyisa abadlali bethu phesheya okuzosiza iqembu lesizwe.”
Ukhale ngokuthi ngesikhathi kubonakala ukuthi ibhola liyibhizinisi elinenzuzo akuzange kusabakhona ukugxila ekuvundululweni kwamakhono abadlali.
“Inkinga wukuthi abantu abakhona (abaliphethe) banezinye izinhloso. Kudingeka abantu abanendaba nokuthuthukiswa kwebhola abangeke banake ezinye izinto,” kusho uRadebe.
UDuncan Revie oyisikhulu esiphezulu seSoccerex, uthe unethemba lokuthi ulwazi abazolushiya lapha luzosiza ekufukuleni izinga lebhola kuleli nase-Afrika.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Wenza ibuya eThekwini owemfashiniComment on this story
BONISWA MOHALE
ISIZOJWAYELEKA imicimbi yemfashini eThekwini kwazise ushaya ibuya umbukiso wemfashini obizwa nge-Fashion By The Sea.
Lo mbukiso oqale ngonyaka odlule wenzelwa olwande kusetshenziswa ibhuloho lasolwandle (pier) njengendawo yokumodela.
Kulo nyaka uzobe uphethe abasiki bengqephu abaziwa umhlaba jikelele nabangaconsi phansi kubathandi bemfashini, okubalwa kubo uDavid Tlale, Leigh Schubbert, Naked Ape nabanye.
I-Fashion by the Sea isetshenziswa ngabathandi bemfashini njengomcimbi osuke umemezela ukuthi isiseduze i-Vodacom Durban July nayo edlisa ngemfashini.
UNksz Dumi Mbatha obhekelele ezokukhangiswa kwi-Durban Tourism, uthe bayajabula ukuthi nakulo nyaka bazobe benalo mbukiso wemfashini ngoba iTheku yilona elikhiqiza abasiki bengqephu abahamba phambili.
Uthe indlela abawenza ngayo lo mbukiso ihlukile ngoba usuke usolwandle kanti kulo nyaka ukhulile ngoba ngeke wenziwe usuku olulodwa kodwa uzoqhubeka izinsuku ezimbili (Meyi 31-Juni 1).
Kuzobe kukhona abasiki bengqephu abangu-14 eMoyo Pier, eShaka Marine World.
Umgqugquzeli we- Fashion by the Sea uSim Tshabalala, uthe lo mbukiso uqhakambisa iTheku njengedolobha elihamba phambili ekuhlelweni kwemicimbi nakwezokuvakasha.
Uthe bazogxila ekuqhakambiseni abantu bakuleli dolobha kodwa ngeke babashiye ngaphandle abanye abasiki bengqephu bakuleli.
Ngosuku lokuqala kuzobe kukhangisa abasiki bengqephu abasakhula, bese umbukiso wesibili kube ngowe-Naked Ape, Leigh Schubert neHouse of Monatic bese kuvala uDavid Tlale.
Ngosuku lwesibili kuzobe kukhangisa uColeen Eitsen, uZama welebuli iZarth no-Andre Martin we-Life.
Umbukiso wesibili ubizwa ngeHome Coming Show wona ubophele uCraig Port.


text:
Makuphenywe ngokukhulelwa kwentsha - Modise
2012-11-23 07:57
Johannesburg - Makuphenywe ekutheni isibonelelo sikahulumeni sinomthelela omngakanani ekukhulelweni kwentsha kuleli, kusho uNdunankulu waseNorth West uThandi Modise.
“Kumele kuphenywe ngokuthi ngabe isibonelelo sikahulumeni siyigqugquzela kangakanani intsha ukuba ikhulelwe," kusho uModise esitatimendeni.
Ubephendula umbiko weSowetan othi abazali bezingane ezingu-17 ezizithwele esikoleni esisodwa kumele bahlale beqaphile uma sekuthiwa abantwana babo bayasikwa.
“Ngabe zincane izingane ezizalwayo ukube zizalwa ngabantu abakulungele ukuzinakekela."
Ukukhulelwa kwentsha kwehlisa isithunzi sabantu besifazane kanjalo neNingizimu Afrika yonkana ngendlela osekwenzeka ngayo, esho.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA